qundao/data-zh-poetry huggingface dataset:
次韻前人壁閒詩·其二
作者：陳著
朝代：宋

兩處詩家隔一山，此心知得兩心閒。
君才終與鵬騰海，我老甘從驥伏閑。
次韻前人寒食
作者：陳著
朝代：宋

今年寒食倍心寒，不獨松楸感涕潸。
青草遥悲新瘞塚，蒼梧錯認舊來山。
人生醉夢乾坤裏，時節晦冥風雨閒。
只有杜鵑知此意，傍雲啼去又啼還。
次韻前人形役
作者：陳著
朝代：宋

誰能禪寂效裴休，自愛清名慕李舟。
雲路中年開轍迹，風波晚歲轉船頭。
見花如刺時難痛，遇事生根老滯憂。
但欲漁樵相爾汝，怕人知我問來由。
次韻前人新晴三首·其一
作者：陳著
朝代：宋

流鶑恰恰報新晴，如醉春光暢踏青。
金犢車前詩料足，不妨分付入騷情。
次韻前人新晴三首·其三
作者：陳著
朝代：宋

院靜春深冷麝煤，怕逢花委細蒼苔。
小桃却自紅如錦，笑倚東風醉入腮。
次韻前人新晴三首·其二
作者：陳著
朝代：宋

泥香風軟燕忙時，宿雨微中起較遲。
試捲珠簾問花事，畫鞦韆外裊晴絲。
次韻前人爲人誣告受羊
作者：陳著
朝代：宋

冰蘗肝腸無詭隨，彼嚚何物妄相持。
夢魂不到菜園破，行止肯教芒屩知。
安用舌埋防異日，空聞肉袒有當時。
從他萬口自公議，誰學償金直不疑。
次韻前人祈雨未應二首·其一
作者：陳著
朝代：宋

交秋苦旱走疲農，惟合投忱地府龍。
里社相師憑梵唄，山川無語笑盲聾。
忍教地寶罹枯渴，安得天機捷應舂。
聯日定勞君眼力，雨晴只隔望春峯。
次韻前人祈雨未應二首·其二
作者：陳著
朝代：宋

龍君非是忍忘農，一敬初終自見龍。
雨感通時元有待，天分曉處可曾聾。
雷車怒激騰東海，火傘忙收入下舂。
我輩報神無別事，請裁佳句勒霞峯。
次韻前人補試落歸曹娥待潮
作者：陳著
朝代：宋

謁祠江上且歸休，有命何須企碧流。
好把一言寤明主，聲名當不減千秋。
次韻前人訊余遭蹶之苦
作者：陳著
朝代：宋

桑榆正要補東隅，與子初期繼二疏。
鐵馬漲塵難著脚，霜猨引徑各傷膚。
苦勞筋骨甯非福，剝落皮毛不管癯。
賸欲寄書相慰藉，呼兒頻問雁來無。
次韻前人訪舊
作者：陳著
朝代：宋

鐵石心腸本自頑，著身無所奈時艱。
仙丹難問桃花洞，詩笠聊尋飯顆山。
道義豈隨天地閉，風埃不放水雲閒。
相逢休說如今事，回首斜陽古漢關。
次韻前人貴糴
作者：陳著
朝代：宋

麥甑淒涼稻尚青，粒珠乘急價掀騰。
市平本易無千斛，倉糴良艱且五升。
長是信天還自活，未能送鬼任多憎。
回頭鐘鼓羣峯寺，飽飯高眠獨有僧。
次韻前人道中
作者：陳著
朝代：宋

開遍梅花柳漸絲，甘棠次第又添詩。
馬頭邨路皆官況，面上春風是己知。
山筆重時諳事體，蒲鞭輕處惜民饑。
老夫尚解隨人後，舞勸碑潭水一卮。
次韻前人醵更生會三首·其一
作者：陳著
朝代：宋

滿天地裏暗塵飛，老息奄奄一髮危。
種秫爲生姑託醉，采薇忍死未忘饑。
三閒書屋鬼神護，百兩芒鞋風雨知。
咄咄書空如夢寐，龍山誰記有佳期。
次韻前人醵更生會三首·其三
作者：陳著
朝代：宋

世變如輪到厄年，危魂飛遶萬山巔。
冥心前路追陶令，回首中原屬漢淵。
樹鵲頻驚枝上月，醯雞苟活甕中天。
悠悠未是歸時節，風雨何□復對眠。
次韻前人醵更生會三首·其二
作者：陳著
朝代：宋

劫火吹炎海水飛，九州同惴釜魚危。
有時杜老淚盈把，終日顔回面忍饑。
今古滔滔無限事，乾坤納納竟何知。
便教强趁黄花約，終恐趑趄罰後期。
次韻前人重陽
作者：陳著
朝代：宋

說道貧閒亦自忙，誰知碩果自存陽。
堪憐凍病如無己，不復狂遊似季常。
過眼世情多逐臭，閉門家話自生香。
重陽已在西風裏，空有龍山入夢鄉。
次韻前人雪中
作者：陳著
朝代：宋

晚風吹下六花祥，喜到眉閒色淺黄。
旋積層寒消夙瘴，平施一白洗時妝。
要尋閉戶家形迹，肯爲乘騅客斷腸。
歲事已占禾麥好，與民相慶著詩忙。
次韻前人食素餛飩
作者：陳著
朝代：宋

庖手餛飩匪一朝，饌素多品此爲高。
薄施豆膩佐皮軟，省著椒香防乳消。
湯餠粗堪相伯仲，肉包那敢奏功勞。
還方謹勿傳方去，要使安貧無妄饕。
次韻剡僧孜書記
作者：陳著
朝代：宋

縣如殘寺裹荒城，僧幹窮緣耐苦聲。
雖把慈悲供日用，可能方便徇人情。
四明山背看雲近，九里灣頭呷水清。
支遁後身偏念我，惠來詩好愧兼榮。
次韻剡張知錄見寄
作者：陳著
朝代：宋

危途盍把隠爲師，名姓翻嫌世或知。
栗里已成終老計，桐鄉猶記舊遊時。
雲山杳杳勤搜便，風雨瀟瀟獨寄詩。
目送心期無別語，厚培根本做春枝。
次韻劉後村所贈延慶主僧圭復翁詩三首·其一
作者：陳著
朝代：宋

古往今來幾過帆，天高地下一浮菴。
與翁相見亦偶爾，一笑無言意自參。
次韻劉後村所贈延慶主僧圭復翁詩三首·其三
作者：陳著
朝代：宋

一色時妝漆染絲，淡中頭緒自相知。
後村已入神仙洞，留得同庚伴賦詩。
次韻劉後村所贈延慶主僧圭復翁詩三首·其二
作者：陳著
朝代：宋

清到復翁方是清，不求名處莫逃名。
南湖一片平鋪水，中有拍天波浪聲。
次韻劉生秋夜郊行
作者：陳著
朝代：宋

護索郊行秋夜秒，無心萬籟自悲鳴。
月林散葉風前下，村舍孤鐙夜半明。
暗裏家山應在望，醉中砧杵不關情。
歸來東榻鴛衾穩，應笑詞人怨五更。
次韻劉生蝶葉交飛
作者：陳著
朝代：宋

荷衰菊老柳微黄，蝶舞風林葉共狂。
閬苑無花留不住，飛來學做小春忙。
次韻史猷父
作者：陳著
朝代：宋

西崦殘暉薄首邱，與猨同嘯鶴同遊。
山林一出資驚笑，風雨多情管滯留。
前別忽來如再世，後期禁得又三秋。
湖天倘有相從分，爲我何妨割半洲。
次韻史猷父來見
作者：陳著
朝代：宋

詩書門戶耿餘光，殘月孤星各一方。
白首相逢笑相問，何如耆舊在襄陽。
次韻史猷父鄉集
作者：陳著
朝代：宋

兩賢主禮一般春，還是慈湖曲里人。
久曠忽行知世變，相逢交賀見情真。
發身清苦盟方暖，囘首榮華迹總陳。
更看它年陪菜酒，耆英會後接芳塵。
次韻史芝崖
作者：陳著
朝代：宋

浮生真夢幻，看破已頻頻。
花柳春心古，乾坤世事新。
爭芳多煖處，感舊獨幽人。
寶重復珍重，清風明月身。
次韻史芝田來訪
作者：陳著
朝代：宋

珊然環佩下芝山，醉夢人閒醒眼看。
三世相家知有後，十分謙德似無官。
騷盟寬與江湖接，清氣直將星斗干。
難得相逢容易別，因風時爲勸加餐。
次韻吳山甫
作者：陳著
朝代：宋

誰敲拄杖碧溪灣，得見霞城老則山。
對面相驚風鑒舊，論心不放雨鐙閒。
浮生夢蟻淒涼外，春事啼鵑遠近間。
幸有新詩相慰藉，忍攀垂柳送東還。
次韻吳應奎解嘲
作者：陳著
朝代：宋

兩別因循久釀疑，其如老病骨纍纍。
心銘自勒家庭苦，手綆曾懸坎井危。
吠雪有聲非我累，仰天無愧要相知。
交情須看寒松柏，傲盡春風桃李時。
次韻吳竹修慶余免役
作者：陳著
朝代：宋

大道荆榛萬徑斜，中閒役事最堪嗟。
私心自分齊編戶，公法仍條存宦家。
免把血軀供刻木，尚存醒眼傲空花。
要知天理無窮處，風雪嚴時春有涯。
次韻吳竹修發慈雲
作者：陳著
朝代：宋

入山知幾約，手墨未曾乾。
危世一遊重，清交百念寒。
吟成佳句易，說到太平難。
終夜飲不醉，何從得睡鼾。
次韻吳竹修立秋日
作者：陳著
朝代：宋

白帝來時赤帝歸，年年流轉不違時。
書鐙有約花先喜，庭樹無情葉自知。
楸市漫勞兵後夢，蓴鄉僅免客中思。
老軀便動衣裘想，胠篋其如穴壁兒。
次韻吳竹溪謝單景山載酒
作者：陳著
朝代：宋

杯盤移醉冠春園，酒散人歸月在門。
何日喜還供笑語，酌君邨酒侑齏盆。
次韻單君範
作者：陳著
朝代：宋

駒隙光陰自去留，眉頭底用著閑愁。
人生枕上皆槐國，世事棋中幾弈秋。
爲子孫謀惟蠹簡，有風月處即菟裘。
醉多醒語不覺曉，何處鐘聲出梵樓。
次韻單君範寄梅行
作者：陳著
朝代：宋

洛陽今何辰，姚黄委沙塵。
豈無桃李花，荆棘相僕臣。
咄咄歲成晚，山空水粼粼。
化爲萬葉飛，目斷無可人。
誰知霜雪根，獨抱寒中春。
次韻單君範行李中諸詩前數章自道後二章爲單君作也八首·其一
作者：陳著
朝代：宋

心如古井不生瀾，無奈形骸寄兩閒。
老境陽春亦風雪，危時明月自江山。
琴書有舊聊相與，門戶雖貧未是閒。
兒女不知何世界，勸傳花事已斕斑。
次韻單君範行李中諸詩前數章自道後二章爲單君作也八首·其七
作者：陳著
朝代：宋

浮世憧憧爲底忙，百年光景等風狂。
乾坤自隘胸襟豁，言語無多意思長。
但覺高歌同夜酌，未應別賦寫春傷。
吾儕漸喜無人識，自做無名草木香。
次韻單君範行李中諸詩前數章自道後二章爲單君作也八首·其三
作者：陳著
朝代：宋

老不能狂心自箕，覽觀宇宙百非宜。
沈舟那管帆爭水，抱瑟難隨竽用時。
祇把書醫憑几困，閒從龜决訪山疑。
夜來窗下青鐙下，兀兀無言渺渺思。
次韻單君範行李中諸詩前數章自道後二章爲單君作也八首·其二
作者：陳著
朝代：宋

宇宙中閒戰血腥，不才難應少微星。
窮頑得壽非三甲，老拙無文況六丁。
醉後時歌東里曲，閒中堪伴北山靈。
門前總是塵埃事，惟有梅花照眼醒。
次韻單君範行李中諸詩前數章自道後二章爲單君作也八首·其五
作者：陳著
朝代：宋

殘生光景滿腔愁，平地江河洶湧流。
可痛事多周正月，不言心有晉春秋。
俗饕無夢亦尋鹿，人飽自歌誰飯牛。
咄咄向天天不管，方來畢竟幾時休。
次韻單君範行李中諸詩前數章自道後二章爲單君作也八首·其八
作者：陳著
朝代：宋

山林氣骨本來癯，客氣乘時敢闞虛。
韓愈無醫惟贈遣，宗元何病豈工書。
不煩天女梵花散，自有鄉人儺茢除。
到底羣邪須一正，請師孔禱莫躊躇。
次韻單君範行李中諸詩前數章自道後二章爲單君作也八首·其六
作者：陳著
朝代：宋

欲言心事鼻先酸，最怕清流亦倒瀾。
塵路爭車甘下澤，雪毛滿鏡自南冠。
高懸古月看時變，相與春風到歲寒。
案有陶詩須細和，無魚歸鋏不須彈。
次韻單君範行李中諸詩前數章自道後二章爲單君作也八首·其四
作者：陳著
朝代：宋

紛紛萬變自鴻荒，人事都歸夢一場。
龔勝餘生祇廉里，淵明初意豈柴桑。
山林有味兒親圃，風雨無眠客對牀。
衰老近來諸事廢，漁樵唱和是文章。
次韻單景山酴醿
作者：陳著
朝代：宋

東風先遣百花開，坐後妝梳殢鏡臺。
雪豔慣逢風落絮，雲香不到雨成梅。
下交芍藥當階發，高伴金沙上架來。
珍重美人收拾去，春衣芬馥雅持杯。
次韻四明孫常州
作者：陳著
朝代：宋

忽忽光陰日隙塵，回頭十載兩襟分。
聽經偶枉真人駕，過首猶懷處士墳。
危世清風誰一面，青山啼鳥自相聞。
慇懃寄到新詩卷，奇字終須問子雲。
次韻夜坐
作者：陳著
朝代：宋

山林分老不求官，梅月窗深耐坐寒。
浮世人如春夢亂，明朝事作宿緣看。
膝邊鐙火心相付，眉裏杯盤量自寬。
睡去醒來朝復暮，百年如此是平安。
次韻天台陳榆收
作者：陳著
朝代：宋

世態自浮輕，猶存冷處盟。
功名隨泡影，道義要權衡。
打破片雲隔，來分半日清。
且須謀隠事，未問把天擎。
次韻天甯僧宗芑見寄
作者：陳著
朝代：宋

新詩忽相問，知我有如君。
陶令早還里，少游終守墳。
犂鋤聊自課，筆硯未全焚。
時放出門步，仰天看過雲。
次韻奉慈寺主居簡
作者：陳著
朝代：宋

納交雖淺自知深，一見如抽病眼鍼。
已約飛雲狎來往，誰知峯頂有千尋。
次韻女洸九日坐病與泌詩
作者：陳著
朝代：宋

翻海誰能實漏卮，世情分數逐時支。
三年兩滿何須計，父子初心要自知。
次韻女淑壽兄詩
作者：陳著
朝代：宋

道韞生來亦謝芝，解吟今有壽兄時。
着行布字銀鉤細，鎔意成辭金薤垂。
義氣流行親手足，笑風吹到老鬚眉。
自家兒女能如此，一味清甘足解頤。
次韻如岳惠茶
作者：陳著
朝代：宋

槐窗夢斷鳳團香，松澗分來雀嘴嘗。
句引清風發吟興，與師意思一般長。
次韻如岳醵飲西峰寺分韻成詩十四首見寄·其一
作者：陳著
朝代：宋

人世浮浮風裏塵，不須更問果何因。
有時意思悠然處，流水青山便是親。
次韻如岳醵飲西峰寺分韻成詩十四首見寄·其一〇
作者：陳著
朝代：宋

老佛眉閒屋漏愁，殘廊脚下草光浮。
誰能饑坐蘆穿膝，莫問神通石點頭。
次韻如岳醵飲西峰寺分韻成詩十四首見寄·其一一
作者：陳著
朝代：宋

小小杯盤共話情，茲行聊爾過浮生。
瘦吟學士如工部，楷法書來近率更。
次韻如岳醵飲西峰寺分韻成詩十四首見寄·其一三
作者：陳著
朝代：宋

隨意提携容易率，相約明朝更今日。
太白儘可詩百篇，堯夫却有四不出。
次韻如岳醵飲西峰寺分韻成詩十四首見寄·其一二
作者：陳著
朝代：宋

四坐詩成以成卷，醉舞者半歌者半。
薄雲疏雨且早歸，杜鵑自催鶴自怨。
次韻如岳醵飲西峰寺分韻成詩十四首見寄·其一四
作者：陳著
朝代：宋

遊了南山山外山，北山下住更幽閒。
消磨永日何妨睡，受用清風不用還。
次韻如岳醵飲西峰寺分韻成詩十四首見寄·其七
作者：陳著
朝代：宋

自分書生他未暇，物外人來偶清話。
老聃主見一字虛，莊叟寓言專是化。
次韻如岳醵飲西峰寺分韻成詩十四首見寄·其三
作者：陳著
朝代：宋

春夏交承紅與綠，歲寒三友松與竹。
我是蟾宮老桂枝，獨受上天風霜足。
次韻如岳醵飲西峰寺分韻成詩十四首見寄·其九
作者：陳著
朝代：宋

正覺留題久岑寂，此後此意誰知得。
老僧揖入廊東頭，摩挲石刻令人憶。
次韻如岳醵飲西峰寺分韻成詩十四首見寄·其二
作者：陳著
朝代：宋

天地中閒浩浩歌，從他烏兔健飛過。
旁人若問功名事，笑指南柯蟻一窠。
次韻如岳醵飲西峰寺分韻成詩十四首見寄·其五
作者：陳著
朝代：宋

粟瓶酒榼近多空，書友詩朋亦閒逢。
只有漁樵是知己，也嫌老似雪中松。
次韻如岳醵飲西峰寺分韻成詩十四首見寄·其八
作者：陳著
朝代：宋

不到西峯爲日久，一日一日一日又。
明日有約爲此遊，一片雲山想依舊。
次韻如岳醵飲西峰寺分韻成詩十四首見寄·其六
作者：陳著
朝代：宋

蕭蕭四壁住殘生，不學神仙不學僧。
有酒未能忘北海，種瓜且自學東陵。
次韻如岳醵飲西峰寺分韻成詩十四首見寄·其四
作者：陳著
朝代：宋

天街追逐邊塵亂，更點聽殘鐘鼓院。
歸舟便覺昔年非，高枕已忘前日倦。
次韻姪溥偶成
作者：陳著
朝代：宋

玉藤新月照雙明，便覺梅天暑溽輕。
兩屋清風交□影，一團和氣壽家聲。
肯陪醉興林遊暢，更喜騷懷草夢成。
向上路頭須努力，蓆門元不困陳平。
次韻姪溥到雲南外家回
作者：陳著
朝代：宋

二竹家傳一髮微，眼中難問是和非。
詩書事冷官符惞，韋布形枯繒戶肥。
兒戲仙樓空夢見，老過顛嶺只愁歸。
山溪亦有不平處，終日諠聲水戰磯。
次韻子倉二首·其一
作者：陳著
朝代：宋

清溪遊倦又浮家，带雪來觀上國華。
飛檄有聲爭致稿，通閨得薦已攢花。
立看雲雨蛟龍起，坐笑春風鳥雀譁。
好向江湖忙著句，囘頭綸鳳出南衙。
次韻子倉二首·其二
作者：陳著
朝代：宋

君學柯山我學家，相逢悃愊兩無華。
有緣偶食金陵粟，連歲同聽玉樹花。
各占路頭圖展布，不隨人口鬭諠譁。
向來平實交相勉，笑殺粗心古押衙。
次韻孫古巖冬景
作者：陳著
朝代：宋

臘天風景最無常，兒造顛狂亦有方。
將放雪飛連夜雨，欲留晴住一朝霜。
城頭柳色吟邊動，山曲梅花夢裏香。
身在黄塵三尺外，靜中無日不春光。
次韻孫古巖立春
作者：陳著
朝代：宋

一聲喚起便成春，向日庭臺總可人。
本與東風舊相識，一回相見一回新。
次韻孫與之見寄
作者：陳著
朝代：宋

江山百里餘，相得肯相疏。
寄雁苦無便，遺魚俄有書。
心能謙以下，義得兌之初。
耐久難忘處，我將銘陋居。
次韻少野
作者：陳著
朝代：宋

古調難逢鍾子期，近交祇數巳公詩。
家風自別閒相似，心事無涯話有時。
草木味中猶著我，荆榛叢裏更同誰。
衰年如許會能幾，俯仰悠悠雲水知。
次韻屠仰之詠火
作者：陳著
朝代：宋

孔孟光華不死生，楚秦灰炬漫紛更。
莫將燒葉焙浮燼，要把盤根養宿明。
次韻崇福老澤南洲
作者：陳著
朝代：宋

邯鄲枕上夢回身，景照窗前醉卧人。
山別是天遲放晚，鳥知何世早呼春。
乾坤大事三緘外，湖海清交一笑新。
山去莫嫌來往密，免教雲樹兩馳神。
次韻帥初浙西回及得新居三首·其一
作者：陳著
朝代：宋

聞得胥江尚漲沙，往來雖便重嗟嗟。
舊遊怕說銅駝棘，遺曲難聽玉樹花。
滿目山川誰是客，無情天地若爲家。
栖栖又入西峯下，踏破山鞋幾兩麻。
次韻帥初浙西回及得新居三首·其三
作者：陳著
朝代：宋

家有圖書便不貧，一灣門徑碧溪濱。
山林深密宜今世，梅竹婆娑似故人。
少閉柴門延野叟，多營菜圃慰脾神。
幾年役役方休息，收放渾如一釣綸。
次韻帥初浙西回及得新居三首·其二
作者：陳著
朝代：宋

自昔恒河可聚沙，今爲何日更堪嗟。
未應絕物從孤竹，尚可依人住浣花。
疲俗交□□□□，□時仍重讀書家。
老吾幸有相過便，尚得如蓬倚直麻。
次韻延慶僧惟巧山見贈
作者：陳著
朝代：宋

巧山元不巧，此處不容傳。
意到頭撞壁，吟香口有蓮。
江山皆逆旅，風月獨知賢。
世事如何說，相看一笑邊。
次韻弟茝客懷
作者：陳著
朝代：宋

竹洲西畔綠楊陰，一別春光直到今。
老境不生貧富夢，浮雲應識去來心。
神明官府頌聲滿，風月弟兄詩味深。
歸辦山中□紅飯，古來流水一張琴。
次韻弟茝懷歸
作者：陳著
朝代：宋

同聲相應甚塤箎，雨夜聯牀只有詩。
斷港漫生歸棹興，流年空感浴蘭時。
良思難與世情說，衰病聊將僧定移。
須信滯流皆有命，不然安用老天爲。
次韻弟茝醉中示弟觀二首·爲弟茝道
作者：陳著
朝代：宋

斑髮朱顔楚秀翁，陶陶樂意與天融。
凌虛長嘯天無際，耐靜高眠日過中。
茅屋生涯消幾許，梅花氣味最相通。
詩書風日何妨共，載得歸來自甬東。
次韻弟茝醉中示弟觀二首·自道
作者：陳著
朝代：宋

六十家婆八十翁，此心無事便融融。
肉香韭甲磁盆內，蝶夢梅花紙帳中。
自有乾坤無俯仰，誰知否泰是窮通。
出門一笑春風闊，孤鶴橫天忽自東。
次韻弟觀似單君範
作者：陳著
朝代：宋

聚忽如萍散忽雲，今朝得見滿腔春。
詩書有味兵前友，官府無名天下人。
相對兩窮消白日，不交一語到紅塵。
梅花紙帳寒初試，儘可留連似病身。
次韻弟觀到蔡峰莊
作者：陳著
朝代：宋

簇簇羣山似鐵圍，中閒著屋與山依。
園多芋栗佐清飲，池足芰荷供隠衣。
疇昔搬家牛自跨，有時見客鶴先飛。
未宜回首林邱舊，賸把詩脾厭翠微。
次韻弟觀喜雨二首·其一
作者：陳著
朝代：宋

天敕龍瓢到底傾，阿香飛駕會蒼冥。
風霆震疊四溟立，宇宙清凉萬物醒。
行蟻知幾先畏濕，升蝸向上漫遺腥。
平生霖雨蒼生志，對景空懷海上亭。
次韻弟觀喜雨二首·其二
作者：陳著
朝代：宋

世事紛紛付渺茫，且迎雨信看農忙。
鳩聲隔樹宿雲濕，牛影落田新水凉。
處處叢祠羣卜稼，家家蓐食早炊糧。
及時種得苗青活，便覺秋風飯粒香。
次韻弟觀授學陳子得家
作者：陳著
朝代：宋

憶昨依依話別端，瀟瀟暮雨滿山寒。
去家幸是老親健，坐館當如初宦看。
歸夢隨風揚綠袂，吟情逐日寫詩闌。
從今穩入林深處，塗炭何緣行污冠。
次韻弟觀晚春風雨
作者：陳著
朝代：宋

天正宜晴却又非，雲頑未是放開時。
可曾路滑官移緩，但覺山寒農務遲。
風雨顛狂如醉漢，乾坤正大亦嬉兒。
陰陽自有人調燮，牢閉柴門只自規。
次韻弟觀用王介甫桃源行韻寫感爲西湖行
作者：陳著
朝代：宋

錢塘江頭駐龍馬，西湖風光甲天下。
西湖西邊屋萬閒，中有沈沈醉花者。
鶑鶑燕燕日日春，萍虀豆粥蠟代薪。
黑殺吹飈忽過江，憂貽君父辱在臣。
烽火連天天已近，浪將督師答天問。
畏縮不前江神嗔，坐受排牆侶西晉。
我行六橋扇障塵，仰面發慟風岸巾。
誤國至此臍莫噬，安得包胥哭向秦。
次韻弟觀用陶元亮歸田園居韻
作者：陳著
朝代：宋

麻麥在東阡，桑柘在南陌。
鳥飛魚在淵，生意各自適。
相逢如相知，非苟旦與夕。
此心乃平生，誰能開閒隙。
嗟彼何人斯，徒爲形所役。
役役本無名，於何見勞績。
富貴死之除，清閒終有益。
次韻弟觀田蠶即事
作者：陳著
朝代：宋

詩禮雖傳世，農桑不離門。
梅天繅雪屋，秧雨種雲邨。
衣帛知先老，含飴擬弄孫。
願言同井樂，無怨亦無恩。
次韻弟觀留慈雲
作者：陳著
朝代：宋

相携入翠林，聊爾豁塵襟。
恃熟出家話，得閒生梵心。
凉多却扇坐，困倦把詩吟。
試問虎溪上，多情如此深。
次韻弟觀詠丹山池荷·其一
作者：陳著
朝代：宋

寺枕丹霞五月凉，藕花數朵碧漪塘。
梵天幻出水雲錦，法雨洗空時世妝。
七寶池邊分得種，大乘經裏噴來香。
是花是色只如是，笑拍闌干何有鄉。
次韻弟觀詠丹山池荷·其二
作者：陳著
朝代：宋

一雨西來滿寺凉，盈盈不語立方塘。
遠公白社所修種，浄土青胎無點妝。
要向花光見菩薩，肯從色界問蓮香。
回頭玉手雙杯處，多少風流墮醉鄉。
次韻弟觀送牡丹
作者：陳著
朝代：宋

極目風沙姚魏家，耳邊忍聽後庭花。
誰能把酒樽前醉，添得臨風感歲華。
次韻弟觀過黄山
作者：陳著
朝代：宋

曉雨纔收數點輕，江雲未放十分晴。
舟行曲港難爲縴，峯有佳山莫問程。
次韻弟觀雪中二首·其一
作者：陳著
朝代：宋

翦耳嚴風利似刀，吹噓滕六做功勞。
大包天地爲一色，老盡山林無二毛。
借煖尚能賒綠蟻，禦寒終不羨裘羔。
天涯多少窮途客，欲寄書難雁影高。
次韻弟觀雪中二首·其二
作者：陳著
朝代：宋

萬里長天一樣雲，紛紛吹下玉成塵。
能令下界皆稱瑞，誰謂南人不識真。
積凍已多爲麥地，培湯更辦百花春。
强將光景寬衰老，呵手微吟意欠新。
次韻張君壽來見二首·其一
作者：陳著
朝代：宋

萬錯生於一動閒，老夫不是不知還。
春風百里回頭處，莫怪移文到北山。
次韻張君壽來見二首·其二
作者：陳著
朝代：宋

大學門庭不易登，參前新意逐時生。
須教一敬存神舍，莫是多吟費管城。
次韻張子喬來見
作者：陳著
朝代：宋

人生自多事，本是一蘧廬。
忽忽夢柯外，纍纍炊劍餘。
清吟投病枕，細讀當醫書。
此去更何日，相過話索居。
次韻張子華七夕
作者：陳著
朝代：宋

郎自牽牛女自梭，駕言一歲一相過。
不應妄念忘機杼，如此風波亦渡河。
次韻張子華中秋感時
作者：陳著
朝代：宋

乾坤萬里一長吁，老憊悠悠據槁梧。
未死自慚前死欠，有生不若此生無。
縱聞新詔開途轍，難把陳言入範模。
寄語嵩峯子張子，山林深隠是耆儒。
次韻張子華九日長詩
作者：陳著
朝代：宋

君家脈壽張，文氣雄一鄉。
顧我不自武，窮於凍履常。
異盼獨見嗜，古道無炎凉。
憶昨夏季望，南風溪山香。
渠渠飛帖盟，佇我高峰行。
漓俗非所捉，此味如和羹。
壽我醴蘸甲，飫我熬屑薑。
別來坐成久，感激時拊牀。
我耄君亦老，無預世短長。
向來塵埃迹，如雲風掃將。
簞瓢足不足，聽天自斟量。
秋無宋玉悲，春無少陵傷。
逢迎但歌笑，傲睨劇戲場。
不然徒自苦，平地皆羊腸。
加於人數等，衰劣如何當。
次韻張子華寄示正月四日與其兄及俞叔可兄弟四人會飲詩
作者：陳著
朝代：宋

兩家昆季賀正來，投轄留連肯放回。
恰第四朝春正好，合三百歲老相陪。
有光西洛菜羹社，同醉東坡蕉葉杯。
何似添儂八十一，呼爲五老共徘徊。
次韻張子華見寄
作者：陳著
朝代：宋

老矣息林邱，平生不徑由。
知心時一見，安分別無求。
寒卧死中活，榮華樂處憂。
世閒何限事，曾看過雲不。
次韻張子開喜雨
作者：陳著
朝代：宋

甘澤連朝拍稻疇，老天著意做今秋。
軟炊已報生塵甑，艱食俄忘淅米矛。
甽口漲新浮白膩，禾頭濯秀濕青油。
疲農歡喜還長嘆，官已催租不待收。
次韻張子開教授遊杖錫寺偶成
作者：陳著
朝代：宋

禪老慈悲下界愁，長詩招我到深幽。
人知晚節陶元亮，誰識初心馬少游。
星月天高空繞鵲，江湖風惡不容鷗。
苦無十畝田堪捨，借得僧房飯幾秋。
次韻張子開次子試晬
作者：陳著
朝代：宋

聞昔甯馨兒，如馬千里馳。
或秀如芝蘭，或如飣坐梨。
居易生七月，已能指無之。
又比令狐楚，五歲善屬辭。
是皆非偶爾，陰有造物司。
吾黨正氣旺，楊泣墨子悲。
誰知世變極，所見及所期。
卓哉子張子，不問今何時。
種德以種子，愈出而愈奇。
元方既及冠，可寶已不貲。
經史日研精，甚於渴與饑。
百發當百中，善射如由基。
亦曰厚自積，王魏不仕隋。
再索又得兒，照室光陸離。
今朝歲一周，岐嶷傲娥羲。
叢珍試初步，動覺應矩規。
粲粲文在手，炯炯白在眉。
但喜家傳昌，浮機豈終危。
宙宇一開泰，扶植須人爲。
在外寄藩屏，在朝資棟儀。
雖當保抱中，方來事可龜。
風埃自澒洞，庭階且燕熙。
眼底雙鳳雛，笑唾燕雀卑。
而況表獨立，硬脊非韋脂。
觀志既有人，一脈如抽絲。
作室必肯堂，何患不塈茨。
此事真慶事，他事非所怡。
我老拙已固，無能說項斯。
來詩走風檣，難用蠡管窺。
趁筆聊示耳，深愧無精思。
次韻徐何慊九日登高
作者：陳著
朝代：宋

廣莫亭前秋氣清，招邀酒伴走庖兵。
悠然誰解知真意，樂只應須在太平。
直到上峯饒獨步，盡收下界入雙明。
滿頭芬馥隨歸馬，惟有黄花不世情。
次韻徐何慊詠雪
作者：陳著
朝代：宋

馮夷翦水暗中央，映带同雲淺與黄。
旋積層寒消宿瘴，平鋪一白洗時妝。
行仙休羨王恭興，僵叟應關洛令腸。
不覺喜吟豐歲瑞，方知知是爲民忙。
次韻徐直翁仙霞嶺近衢州
作者：陳著
朝代：宋

道大誰能用，功名一念微。
釋然文石夢，輕似岫雲歸。
霞嶺空重歷，天書的又飛。
翻身鳳池去，分閫却成非。
次韻徐鱗卿
作者：陳著
朝代：宋

百罹身世不成家，贏得蕭蕭兩鬢華。
夢想山行三載裏，綢繆親誼百年賒。
蒼顔一見如枯柏，佳語相延總粲花。
別後有詩須狎寄，莫嫌踏險路谽谺。
次韻惟西堂巧山二首·其一
作者：陳著
朝代：宋

清風明月本無邊，我亦尋盟到白蓮。
青玉軒前坐來久，淡中滋味自相賢。
次韻惟西堂巧山二首·其二
作者：陳著
朝代：宋

一片靈心著古風，清吟披拂到衰翁。
從教湖海相傳去，知我曾來茅屋中。
次韻應誠則次楊君貴來求乃父長卿墓銘
作者：陳著
朝代：宋

眼中宿草感懷長，聽徹啼鵑送洛陽。
萍世生涯隨日異，花崖門徑尚風光。
心知父志能全我，文得家傳早擅場。
天也有人方寸事，本根深處自流芳。
次韻戴帥初不赴丹山醵飲二首·其一
作者：陳著
朝代：宋

吁嗟世事已難言，得遇重陽强作歡。
白髮不供新樣眼，黄花却喜舊儒冠。
兩三杯裏意存古，四十年前盟未寒。
青壁丹崖本深窈，誰知冷處有人看。
次韻戴帥初不赴丹山醵飲二首·其二
作者：陳著
朝代：宋

危時時節已難得，況得知心盍共杯。
我檄方從風裏去，君詩却占日前來。
何須一醉獨重九，但是相過多幾回。
門外斜陽送行處，眼光飛過碧崔嵬。
次韻戴帥初以水漲不及赴茂林醵飲重午
作者：陳著
朝代：宋

回頭林谷已云遲，心不懷疑遁自肥。
有菊可尋方覺是，無根自藥豈吾非。
危時一醉便爲福，好客相過莫放歸。
欲弔湘纍波浩渺，但須珍重芰荷衣。
次韻戴帥初村園雜興二首·其一
作者：陳著
朝代：宋

田不充耕漫墾山，焦勞新做鬢毛斑。
牛歌方見平生戚，魚釜何曾餓死丹。
次韻戴帥初村園雜興二首·其二
作者：陳著
朝代：宋

新園本是無多地，幾步低平幾步高。
已逝江湖分雁啄，且從溪谷到龜毛。
次韻戴帥初架閣剡居四首·其一
作者：陳著
朝代：宋

書擔隨身又入山，危途步步轉頭看。
近於瀟上二三里，難似江西十八灘。
次韻戴帥初架閣剡居四首·其三
作者：陳著
朝代：宋

見說三閒松下屋，更無長物累中心。
難忘獨有南風操，時到溪山一鼓琴。
次韻戴帥初架閣剡居四首·其二
作者：陳著
朝代：宋

青春踏過洛陽塵，今却尋盟鄭子真。
天下方酣施奪事，村中自有遜耕民。
次韻戴帥初架閣剡居四首·其四
作者：陳著
朝代：宋

隔一青山能幾里，頻頻聚首約方來。
生涯冷淡渾如此，輸與斑衣學老萊。
次韻戴帥初見寄
作者：陳著
朝代：宋

兒造從來自不情，百千萬變底人驚。
人生水上浮漚影，物論風前亂葉聲。
自笑醉吟空贅傳，誰知橘隠竟無名。
況今衰老知何用，惟有關門答五行。
次韻戴帥初見寄二首·其一
作者：陳著
朝代：宋

胸次玲瓏達事端，入山買屋貯清寒。
奉親最樂危時見，與俗相忘實處看。
閒輟琴書翻兔冊，旋添竹樹隔牛闌。
疏衣淡飯門多閉，章甫何妨獨舊冠。
次韻戴帥初見寄二首·其二
作者：陳著
朝代：宋

水鏡空平取友端，頻來山外伴酸寒。
交朋舊在弟兄列，古道新交世俗看。
地近詩筒多便翼，月明心事兩危闌。
自家頭惱冬烘甚，猶幸偷安未毀冠。
次韻戴帥初覓茶子二首·其一
作者：陳著
朝代：宋

風流清苦自成家，要擷春香煮雪花。
知味不隨鴻漸唾，剡翁自種剡翁茶。
次韻戴帥初覓茶子二首·其二
作者：陳著
朝代：宋

新詩著意不曾疏，苦覓茶栽勝索租。
搜送堅霜千碧顆，難酬五十斛明珠。
次韻戴帥初贈銅山寺主僧若珣
作者：陳著
朝代：宋

憶昔曾尋紫翠堆，轉頭非舊幾年來。
僧檐蔓草幾成樹，佛座蓮花半纈苔。
忽自吟邊飛錫到，再從空裏把山開。
江湖總是風光地，應世因緣第一回。
次韻戴帥初除夕并寄弟觀二首·其一
作者：陳著
朝代：宋

天如旋磨又今春，留得非才未死身。
浮世生來真逆旅，危時老去少同人。
俗情一夜分寒煖，道眼百年無舊新。
但恐明朝官事動，叫囂隳突滿鄉鄰。
次韻戴帥初除夕并寄弟觀二首·其二
作者：陳著
朝代：宋

兄弟相依友在鄰，又添一歲話情真。
梅花素入兩年眼，椒酒難醫百病身。
敝帚自珍從衆笑，破皮非怪亦多嗔。
柴門一任風開閉，靜看爭春車馬塵。
次韻戴成叔·其一
作者：陳著
朝代：宋

君子當固窮，達亦豈吾病。
有心事窮達，斯與天者競。
仕可以致君，止則歸田詠。
孔子聖之時，善學即鄒孟。
次韻戴成叔·其一〇
作者：陳著
朝代：宋

我生一斷梗，會見親舊疏。
新詩如春風，習習勤噓枯。
謝君和君詩，句甚形神癯。
一笑當會此，各道意所如。
次韻戴成叔·其七
作者：陳著
朝代：宋

青山如有期，佳處故當屋。
山勢西南來，發岡自岷蜀。
其下生偉人，自反常自縮。
達觀萬物表，山界歸一粟。
次韻戴成叔·其三
作者：陳著
朝代：宋

世上貪鄙夫，紛紛如蔓草。
榮華能幾時，風霜不足掃。
美人如黄金，百鍊色愈好。
用舍無益損，此理須辨早。
次韻戴成叔·其九
作者：陳著
朝代：宋

雪溪後人賢，門戶鬰相扶。
牙籤三萬軸，研究勤三餘。
天命未可期，毋嗟失東隅。
但問道在己，窮達何關儒。
次韻戴成叔·其二
作者：陳著
朝代：宋

蟋蟀秋乃鳴，反舌不鳴夏。
天地如草亭，萬物寄虛架。
達人窮物理，嗜理如嗜炙。
動靜各有時，油然會心舍。
次韻戴成叔·其五
作者：陳著
朝代：宋

傍家數畝園，景物便偃仰。
水近竹愈青，土腴花怒長。
得閒日月長，萬里歸坐想。
有時發孤嘯，山谷答清響。
次韻戴成叔·其八
作者：陳著
朝代：宋

朝家相真賢，表表梧桐樹。
羣賢如鳳皇，飛翔得依附。
風來驚四鄰，汗走僵訓註。
云胡太山巔，蒼蒼豈其數。
次韻戴成叔·其六
作者：陳著
朝代：宋

鑿池引山泉，泉脈來擾擾。
池上有新亭，池下芰荷繞。
色香兩超絕，天然本非矯。
花開日開宴，醉裏人世小。
次韻戴成叔·其四
作者：陳著
朝代：宋

當年雪溪翁，知命故知足。
平生一退字，厚施不食祿。
高潔嚴子陵，清賢段干木。
溪上多子孫，林樹森瑶玉。
次韻戴時芳病中
作者：陳著
朝代：宋

平生英氣欲摩天，晚節逢罹欲自憐。
紙帳漫移春夢枕，畫叉難繼日支錢。
那知病及窮韓愈，肯把貧謀富計然。
但得身安字堪煮，寄聲自有故山鵑。
次韻曹久可見寄
作者：陳著
朝代：宋

古道難知薄俗新，窮塗別語記城闉。
君携夙學長湖塾，我寄殘生農望春。
相見笑談雖未準，一詩來往尚堪論。
出門凝眺空銷黯，流水行雲冷看人。
次韻月窗兄惜別四首·其一
作者：陳著
朝代：宋

分付浮生一字休，欲休不得是離愁。
如今祇怕歸無準，心在丹山最上頭。
次韻月窗兄惜別四首·其三
作者：陳著
朝代：宋

記得溪山兩袂分，一溪流水落花春。
青驄馬上休回首，只見雲山不見人。
次韻月窗兄惜別四首·其二
作者：陳著
朝代：宋

幾載詩盟兩見心，自從別後可曾尋。
夜來夢見怱怱散，杜宇西窗月未沈。
次韻月窗兄惜別四首·其四
作者：陳著
朝代：宋

爲儂傳語竹窗兄，逢著行人也寄聲。
聚散在天終有定，歲寒三友見交情。
次韻朱景伯來見
作者：陳著
朝代：宋

平生四海弟兄之，況是鄉關見白眉。
方醉夢中能獨醒，自離亂後篤相知。
溪山坎坎勞飛旆，風雨瀟瀟苦說詩。
老耳不堪聞別語，青鐙對影復何時。
次韻李景異
作者：陳著
朝代：宋

剡溪千古雪坡風，收拾寒清入甕中。
此味世人那得吮，特將撩撥老詩翁。
次韻杜孟傳送歸剡
作者：陳著
朝代：宋

天空地闊本無言，兔走烏飛自做年。
老景光陰炊黍外，客窗風雨釀梅前。
事隨笑去戶門福，詩爲別來朋友賢。
河水洋洋山杳杳，一聲歸櫓綠楊邊。
次韻東平趙孟益遊北山寺
作者：陳著
朝代：宋

瀟灑一僧關，錢家古墓山。
雲多迷早晚，溪闊限忙閒。
齋鼓青龍麓，漁歌白鷺灣。
欲吟吟不盡，巖溜自潺潺。
次韻東平趙益三首·塔亭
作者：陳著
朝代：宋

野迥山空風撼鐸，孤墳寂寂春光薄。
誰問布袋事有無，水自東流日西落。
次韻東平趙益三首·鳳花
作者：陳著
朝代：宋

翠紅翼翼寶坊閒，曾入瑶宮白玉闌。
飛上朝陽瑞天下，靈根變化本無難。
次韻東平趙益三首·龍松
作者：陳著
朝代：宋

修鱗化作偃松寒，數百年閒一夢看。
何似起來雲擁去，爲天行雨萬民歡。
次韻東皋寺主僧知恭見寄
作者：陳著
朝代：宋

平地起叢林，工夫歲月深。
百吟三教髓，一飯十方心。
慣聽人傳說，閒將夢去尋。
書來足自慰，亦是老知音。
次韻林國器元夕
作者：陳著
朝代：宋

世情多異好，幻出滿城星。
塵市月無色，醉鄉風亦腥。
從他兒戲哄，輸我客眠醒。
老耳虛鳴處，笙歌足自聽。
次韻林芳叔夜雨立春二首·其一
作者：陳著
朝代：宋

今春第一雨，颯颯打窗紗。
莫怪妨鐙節，惟憂釀雪花。
報晴俄喜鵲，吠早底嫌蛙。
不自知年耄，隨人樂歲華。
次韻林芳叔夜雨立春二首·其二
作者：陳著
朝代：宋

官府年頭事，山中知未知。
更新夏正朔，依舊漢威儀。
病脚春扶起，歸心雨壓遲。
東家未吾厭，飽飯細論詩。
次韻梅山弟
作者：陳著
朝代：宋

挂畫燒香書滿前，丰標清出剡溪源。
平坡肘腋眠牛壟，小屋規模放鶴園。
外事任如黄葉寂，閒心暗與白雲論。
應須參到希夷處，自是三峯直下孫。
次韻梅山弟惠雞臡
作者：陳著
朝代：宋

手製雞臡味可知，雨書走餉慰窮饑。
可能夜去聞聲舞，却效早鳴逃難馳。
伴宋讀書知已久，爲由爲黍愧非宜。
從今定入餐松約，分付饕涎莫再垂。
次韻梅山弟感春
作者：陳著
朝代：宋

老來危迹感秋蓬，萬事都歸馬耳風。
百五節爲春好處，兩三年在亂離中。
濺花難禁少陵淚，縛柳休辭韓子窮。
最是殘鐙風雨夜，杜鵑聲裏夢西東。
次韻梅山弟感時
作者：陳著
朝代：宋

翳日腥雲澒洞塵，是雖天做亦由人。
難禁老淚如囚楚，忍託空言寫過秦。
風雪正培陽氣脈，山林幸有歲寒身。
功名已付無何有，要及餘光耕富春。
次韻梅山弟感時四首·其一
作者：陳著
朝代：宋

吟情本是謝玄暉，邂逅年來世事非。
到處望風千甲解，無人留日一戈揮。
杜鵑入洛啼拌死，鴻雁辭南去有歸。
浩蕩春光天萬里，孤雲葉葉向誰飛。
次韻梅山弟感時四首·其三
作者：陳著
朝代：宋

春造曾分寸草暉，晚經霜雪始知非。
中心痛事神孤往，前面虛名手一揮。
肯使曉猨隨隴笑，不煩倦鳥引雲歸。
絕糧只管餐松菊，贏得身輕入險飛。
次韻梅山弟感時四首·其二
作者：陳著
朝代：宋

世事滔滔趁夕暉，仰天咄咄付非非。
乾坤誰解中撐拄，江海方聽北指揮。
風舞南人新萬戶，灰颺西嶺舊三歸。
只應天竺孤峯在，一自飛來不更飛。
次韻梅山弟感時四首·其四
作者：陳著
朝代：宋

邊將才無日越暉，中朝人是李斯非。
順流兵馬竟掀舞，死戰規模誰發揮。
忍看金莖移露去，空歌玉樹送春歸。
不圖世變今如此，真與塵埃蠓蚋飛。
次韻梅山弟見懷
作者：陳著
朝代：宋

自笑緣何事，老來還客中。
唱花悲杜牧，隠杵愧梁鴻。
頗憶良眉白，相歡醉面紅。
如今各成別，方信坐天窮。
次韻梅山弟詠梅
作者：陳著
朝代：宋

冬塞方嚴春自通，老根芳脈與天融。
清於仙李月梁上，瘦似神蘇雪窖中。
庾嶺依然開信早，孤山無復課詩工。
一枝在手驛風遠，渺渺予懷誰與同。
次韻梅山弟醉吟七首·其一
作者：陳著
朝代：宋

高明所志希賢聖，愚暗惟知事鬼神。
老我激昂非矯物，本心標榜未輸人。
次韻梅山弟醉吟七首·其七
作者：陳著
朝代：宋

人於忙處不知老，詩到醉時方是真。
相對梅山幾杯酒，不知身亦是今人。
次韻梅山弟醉吟七首·其三
作者：陳著
朝代：宋

隠處是甪里先生，放游是司馬子長。
試問梅山老居士，判斷兩家誰最香。
次韻梅山弟醉吟七首·其二
作者：陳著
朝代：宋

暗簷行吟梅影瘦，午窗坐睡檀絲長。
不作上下四方夢，何妨參受三峯香。
次韻梅山弟醉吟七首·其五
作者：陳著
朝代：宋

蟁翼只爲黄昏忙，鵠心自與青天長。
世人皆失我獨得，春風浩浩詩書香。
次韻梅山弟醉吟七首·其六
作者：陳著
朝代：宋

開眼門外世夢短，忘情樽前閒意長。
邂逅當有赤松子，歌舞何用楚蘭香。
次韻梅山弟醉吟七首·其四
作者：陳著
朝代：宋

魚眼死也依然張，鶴頸生來如此長。
凡物不齊各有分，不須逐臭存吾香。
次韻梅山弟靜中大觀
作者：陳著
朝代：宋

默默融融內自觀，紛紛藉藉外何關。
託言鵬化未爲大，相與鳶飛方是閒。
萬古乾坤全易上，四時風月小詩閒。
天寒一步不輕動，祇爲梅花費往還。
次韻梅山送牡丹二首·其一
作者：陳著
朝代：宋

姚根魏撥兩京貴，蜀本黟枝南度春。
今日東風爲誰好，花香不到獨醒人。
次韻梅山送牡丹二首·其二
作者：陳著
朝代：宋

毒霧腥塵涴色香，無知蜂蝶自乾忙。
醉時煩惱不須醉，三斗誰能向汝陽。
次韻椿長老惠蓮花扇
作者：陳著
朝代：宋

蓮花法界走輿臺，兩扇香風爲我開。
藜藿皮毛消不盡，若爲囘向我如來。
次韻楊君貴
作者：陳著
朝代：宋

趁小春晴踏險來，相從溪屋冷生涯。
山林眼力空時態，風月詩聲起病懷。
薄酒出篘多亦醉，晚菘入饌淡爲佳。
人閒樂處聊示耳，此外本無邱與崖。
次韻楊君貴來訪
作者：陳著
朝代：宋

雲自悠悠日自長，棲棲破屋七峯陽。
危時不死風潮泡，耄境猶生石火光。
銜袖慇懃迂客旆，聯珠錯落照山場。
扶衰展玩無時節，細把詩中一味芳。
次韻樊伯撝見貺
作者：陳著
朝代：宋

自笑我何如，叨年八十餘。
戶門覺老病，梅竹護窮居。
拙計信天鳥，殘生減水魚。
時將一字命，仰卧向空書。
次韻段約齋送弟嗣宗來赴吾邑縣尉
作者：陳著
朝代：宋

宦遊及奉親，同氣有贈言。
至哉天下樂，難與他人論。
昔綬官憂責，先洗□□冤。
行志此其始，甯爲利欲昏。
持此娛祿養，有□□孝門。
紛紛時勢眼，庶見古罍樽。
次韻汪英春九日酒邊
作者：陳著
朝代：宋

有客相過風雨秋，唾飛珠玉勝珍羞。
但知女似謝道藴，不道吾爲馬少游。
次韻泌雨後
作者：陳著
朝代：宋

秋來苦淫雨，轉見我衰殘。
餘息朝陽露，危生風浪灘。
病深多夢藥，凉早入披禪。
萬事有天在，隨時且放寬。
次韻洛陽秦慶父贄見
作者：陳著
朝代：宋

洛中人物好，磊磊實過名。
和氣春浮動，新詩玉琢成。
相逢交義重，一笑世情輕。
問到牡丹外，淒然百感生。
次韻洞真道士盧致遠
作者：陳著
朝代：宋

虹橋關福地，門外任風濤。
襟带金鐘秀，根基鐵柱牢。
安心培大棗，辦手摘蟠桃。
坐鎮江山穩，新題立石高。
次韻演雅
作者：陳著
朝代：宋

洛陽棘滿門，連昌菌當衙。
枸杞怪成犬，寄奴妖見蛇。
芸香虛辟蠹，鞠梅工兩蛙。
黄蘗到裏苦，紫荆無外遮。
衰綠秋蒲柳，赧赤春金沙。
薰蕕類莫辨，桐梓誰汝嘉。
山下猶有蕨，邱中能無麻。
杖老竹生力，炷病艾焮痂。
芷蘭足幽媚，桃李從俗誇。
次韻瀹留避地有書欲歸因用前韻示之
作者：陳著
朝代：宋

離亂身命危，煩惱頭髮折。
我兒在山南，百書饒苦舌。
誰知我憶兒，如火煅心鐵。
人生恩愛海，各自憐骨血。
初謂時節好，膝下長娛悅。
顧今□相遠，矛頭苟餔歠。
兵馬交往來，近日尤難說。
急投一隙寬，呼兒歸暫合。
未問溝壑填，且偷須臾活。
春來兩日强，寒氣猶凜烈。
寄巢不蔽風，敗纊聊同挾。
父坐母蓐卧，兄立弟裾接。
分散得團欒，不語意自浹。
爲白潤姊知，未須生悁結。
明朝倘可行，亦須回一匝。
次韻王得淦和兒泌西山所作二首·其一
作者：陳著
朝代：宋

門徑不爲深，溪山巧带襟。
老來無過計，貧極見初心。
兒漫煮饑字，甥能賡醉吟。
不羞狂脫帽，無髮可勝簪。
次韻王得淦和兒泌西山所作二首·其二
作者：陳著
朝代：宋

親戚要綢繆，其來遠有由。
溪山行可到，歲月去難留。
休問酒無有，但將詩應酬。
春光是堪處，不是少年遊。
次韻王得淦長至
作者：陳著
朝代：宋

二十四節氣，來自混元前。
老息他無分，新陽例有緣。
從教寒又暑，慣得海爲田。
此理須看破，何妨日當年。
次韻王文甫先生二首·其一
作者：陳著
朝代：宋

赫赫光華奪景星，斯文宗主在先生。
他年奏賦通明殿，已信君王不敢名。
次韻王文甫先生二首·其二
作者：陳著
朝代：宋

富貴誰能訊女星，得師自分滿平生。
河汾他日書成後，王魏中閒亦有名。
次韻王監叔
作者：陳著
朝代：宋

君家深似武陵源，又出雲來旆影翻。
負笈肯忘鄞北里，彯纓長說海東門。
健收風月歸談麈，醉挽河江入酒樽。
回首溪山吾耄矣，笑盟知有幾番溫。
次韻王監叔二首·其一
作者：陳著
朝代：宋

青山綠水鄉，竹裏喜還堂。
犬竇可曾警，雀羅何用張。
苦詩誰是甫，問字我非揚。
有感飛霞佩，相從老不忘。
次韻王監叔二首·其二
作者：陳著
朝代：宋

古道在山林，還從冷處尋。
醉時詩落紙，夢裏鶴隨琴。
歲月悠悠外，乾坤浩浩心。
何妨且留住，風雨是知音。
次韻王聖傳自歎
作者：陳著
朝代：宋

道義相從自一宗，世人擾擾等雞蟲。
桂坊素襲多文富，橘隠何憂五鬼窮。
寬以平田爲日用，笑將逆境付天公。
何時王翰相鄰住，樽酒論詩兩醉翁。
次韻留友直道士來訪
作者：陳著
朝代：宋

九六盪摩中，幾人閒處同。
浮生絲傀儡，後計石婆翁。
事事休休過，時時咄咄空。
何如仙羽健，來往傲方蓬。
次韻盧致遠祈雨喜應
作者：陳著
朝代：宋

四郊多少出雲山，六月如何得雨慳。
天意茫茫知不外，秋成岌岌有無閒。
人非稼穡誰爲命，職在蛟龍可聽閒。
終藉精忱起靈蟄，鶴驂带得夜瓢還。
次韻盧致遠見示
作者：陳著
朝代：宋

新春欲洗舊氛埃，並竹尋溪試一來。
凍雨忽交疏霰下，嚴風不放寸雲開。
主人雅量詩相住，老客歸心夢亦催。
滑道何妨徐著步，袖中金薤不虛回。
次韻石瑶林帥幹見賀
作者：陳著
朝代：宋

溪頭風浪起虛傳，寬大遭逢臺閫賢。
見說襄城鞭衛士，清朝曾恕范忠宣。
次韻石秀叔
作者：陳著
朝代：宋

揮手世閒塵，忘言晉與秦。
溪山能住客，風雨始知人。
澹澹秋光趣，悠悠野鶴身。
相聞願相見，倦脚走雙輪。
次韻石秀叔城歸卜鄰
作者：陳著
朝代：宋

從來熱處易留人，孤負初心墊角巾。
盍與溪山酬素約，任將風月洗黄塵。
口猶有齒先嘗乳，事付無言但飲醇。
見說明朝又東去，莫教虛夢覓詩鄰。
次韻石秀叔慈雲逃席自解
作者：陳著
朝代：宋

山林幸自絕塵氛，舊事誰嗟散幅裙。
方外老交心似水，坐中高論氣騰雲。
杯盤引興真相率，鐘鼓催晨醉不聞。
但願長留風月主，從今徑造免移文。
次韻石秀叔慈雲避席自解
作者：陳著
朝代：宋

幽居便合洗城氛，清隠如何及妓裙。
橫浦名爲交佛日，眉山老自愛朝雲。
逃筵觥罰甯甘受，隔壁釵聲想暗聞。
色即是空曾記否，饒君百喙亦難文。
次韻石秀叔聞鶑
作者：陳著
朝代：宋

分得天機自動簧，與春相約不參商。
無情有態眉如畫，是曲非腔口尚黄。
公子舊呼歸夢境，友生新好出邨莊。
山窗詩客先聽處，寫入烏絲句亦香。
次韻程仲實僉事紀行
作者：陳著
朝代：宋

道脈來從洛二程，天教馳轡福東瀛。
筆頭有海清塵濁，胸次如春放雪晴。
喜拍蓬壺鼇亦抃，攀遮梅驛馬難行。
恨無老翼飛隨去，歲晚江空潮自生。
次韻童尚質
作者：陳著
朝代：宋

落日孤煙水繞邨，山家燈火已昏昏。
幽人事業書窗底，自讀離騷半掩門。
次韻童尚質書懷三首·其一
作者：陳著
朝代：宋

夜室清如許，檠鐙便且明。
哦詩鬚已斷，看劍氣難平。
露戶浸孤月，江城知幾更。
枕書俄作夢，夢覺骨毛輕。
次韻童尚質書懷三首·其三
作者：陳著
朝代：宋

夜寂氣如洗，心閒理自明。
凝香清夢寐，讀易悟生平。
月樹烏驚曉，雲階鶴報更。
閉門佳致意，名利一毛輕。
次韻童尚質書懷三首·其二
作者：陳著
朝代：宋

地偏人迹悄，月到小窗明。
鼓瑟希曾點，觀書慨屈平。
物情閒裏見，世事夢中更。
不著黄粱枕，虛名已自輕。
次韻童志道春晚
作者：陳著
朝代：宋

隔窗啼鳥夢驚殘，沈麝香銷冷博山。
隻枕半敧閒猛省，又添一日在人閒。
次韻竹石亭
作者：陳著
朝代：宋

卷收湖海入高懷，勘破人閒蛇影杯。
老骨耐看寒後柏，古心相沃渴中梅。
何妨風日同清美，不怕山雲礙往來。
多少詩香播牙頰，夕陽移酒坐蘭苔。
次韻竹窗兄委順齋
作者：陳著
朝代：宋

知君委順是心銘，揭以名齋豈浪名。
夜兔晨烏真似夢，秋蟲春鳥不關情。
人生未死終歸困，天道從來不益盈。
我亦當今知命者，請於此處話平生。
次韻竹窗兄松詩爲其病也
作者：陳著
朝代：宋

獨立南山嶺，傲視氛翳表。
虬枝結成蓋，寄託紛蔓蔦。
風霜受變足，萬古爲一曉。
日日當戶門，蒼翠濃可抱。
次韻竹窗兄欲死嘆
作者：陳著
朝代：宋

人生天地閒，所患在身死。
身死人誰逃，所患不在此。
所患死其心，此患無比侶。
厥初天賦性，未始分賢鄙。
賢鄙何由分，由自全自毀。
是故君子儒，明德至善止。
不問身死生，誰論時泰否。
紛紛蒙昧徒，知有外物爾。
富貴苟可圖，遑恤理如彼。
求容足稱香，喪志手落匕。
本心不復存，蹠壽何足美。
我兄竹窗兄，勁節修竹倚。
一病二十年，坐受五賊使。
題齋曰委順，無怨當沒齒。
聞兄賦欲死，我方疑所以。
及觀欲死辭，終亦委順矣。
委順則心安，長須此心理。
次韻竹窗兄相招
作者：陳著
朝代：宋

酒徒元不是高陽，君以詩招語亦香。
雖欲醉歸重九日，恐貽親怒愧王祥。
次韻竺梅潭老境
作者：陳著
朝代：宋

浮生年復年，安處即神仙。
子壯閒專日，家和笑答天。
軟炊脂白米，甜釀雪清泉。
蔗境有餘味，吟情真造玄。
次韻竺梅潭見示
作者：陳著
朝代：宋

曾携古調坐琴清，獨有知心老滅明。
百拙相安無異政，三年一信自同情。
綏强粗祖太邱實，宰社終慚戶牖平。
桃李春風重回首，誰知倚樹有新盟。
次韻答張子開教授
作者：陳著
朝代：宋

兩翁相對五里近，一病同眠八月天。
彼此醫治須努力，要成歡醉菊花前。
次韻答樊伯撝
作者：陳著
朝代：宋

直以傭爲業，何妨睡作魔。
吟詩終日少，飲酒一生多。
坐久頭鳴籟，行遲脚有鵝。
林居三十載，一室小維摩。
次韻答樊伯撝見拉釣
作者：陳著
朝代：宋

好共溪山結晚緣，竹枝深夜響漁椽。
風清月朗滄溟外，魚躍鳶飛枕几邊。
茶竈煙銷回野艇，竹竿霜冷釣秋天。
少年孟浪東西走，衰病於今恥復然。
次韻義烏賈養晦元夕書懷
作者：陳著
朝代：宋

新得新晴縱夜遊，紗籠喝道肯遲留。
風流買市皆如願，雪艷歌筵總莫愁。
不放晴光半分過，亦知人世一漚浮。
星星鐙火須臾事，何似長看素月流。
次韻翁古晚府判見贈二首·其一
作者：陳著
朝代：宋

清風明月滿蓬瀛，誰識監州閒世生。
道義濃香薰政譜，文章餘力到詩城。
傃儒不買三姝媚，好客能容一座驚。
見說鋒車春在路，北門西掖是功名。
次韻翁古晚府判見贈二首·其二
作者：陳著
朝代：宋

振訊䙰褷病鶴形，箳篂影下話平生。
受原憲業惟環堵，遡德公心不入城。
日把寸量著蝶夢，雲拖一出被猨驚。
自慚迂學經題品，輸與兩生無姓名。
次韻翁古晚見寄就送其之京
作者：陳著
朝代：宋

萬里風雲路向前，功名盍趁仕强年。
文如李杜誰爭燄，心是夷齊不問泉。
別駕有功歌沸海，築臺在望勇趨燕。
自慚筋力難追送，側耳凌清上集賢。
次韻胡景參制機見壽二首·其一
作者：陳著
朝代：宋

倚囊仙叟付良姻，一實交孚略具文。
共喜樹高堪託蔓，自憐蕕臭不投薰。
移厨幸免勞都督，問字何妨□子雲。
月峽霞峰總奇絕，閒中相望足爲羣。
次韻胡景參制機見壽二首·其二
作者：陳著
朝代：宋

南風吹笠走長鬚，一軸新詩一幅書。
虎榜陳人有韓愈，鶴山佳壻得肩吾。
行年八十死將似，求活須臾計已疏。
慚愧珍羞□初度，忽忘門戶是窮儒。
次韻胡甥幼文留別
作者：陳著
朝代：宋

壻車俄見過，喜氣動庭莎。
別久一來重，病餘相問多。
親情忘淡薄，歸興及清和。
山路須囘首，長松有翠蘿。
次韻舅氏竺九成
作者：陳著
朝代：宋

合圍未解急燕聊，借騎誰能使大遼。
定遠好從鞭馬取，管城於我亦平交。
次韻范純甫
作者：陳著
朝代：宋

與雲俱捲出山遲，邂逅初寒旺菊時。
縱欲插花安得笑，無從賒酒若爲詩。
乾坤許闊自多礙，風雨又□自故知。
白首猶存舊烏帽，龍山何處渺余思。
次韻董三餘約賞月丹瑞香
作者：陳著
朝代：宋

老仙平日鍊心丹，荏苒光陰百歲閒。
隨分種花供冷眼，逢人留酒有溫顔。
乾坤只作醒中夢，風月何妨忙處閒。
有約酬春爭起舞，要看北道破先慳。
次韻董伯和二首·其一
作者：陳著
朝代：宋

事難言處只長吁，沸海烹煎一鼎如。
貧累轉添知有命，故交自絕本無書。
仕方見境大槐蟻，走不離鄉千里魚。
已分歸農謀半菽，尚憂龍歲起秦閭。
次韻董伯和二首·其二
作者：陳著
朝代：宋

時難何必苦嗟吁，自有山莊只自如。
行擔應携杏花譜，閉門堪著竹林書。
行觀塵外乘風鶴，坐看人閒減水魚。
宇宙平安終有日，却從舊卜大門閭。
次韻董伯和鐙夕有感二首·其一
作者：陳著
朝代：宋

萬鐙無復豔端門，一簇星毬里域春。
羌調悲酸吹笛社，邨聲祥瑞賣餳人。
鬼神亦要民心樂，山谷聊舒世態顰。
最好今宵天上月，安知時事有陳新。
次韻董伯和鐙夕有感二首·其二
作者：陳著
朝代：宋

數枝鐙火古祠門，妝點山中一鬨春。
俚語爲求蠶麥福，隊遊多是布荆人。
强隨戲鼓看狂舞，忍聽嘶鼙入小顰。
見說九街羅綺地，傳呼禁夜令方新。
次韻董聲可重五
作者：陳著
朝代：宋

人事俄隨世事殊，尚存榴艾伴嘻吁。
懷沙到處哀新鬼，瑞市何時見醉夫。
榮賜休思當暑葛，早衰空感望秋蒲。
辟兵禁惡□兒戲，無計能逃急急符。
次韻虛谷和長兒奉別
作者：陳著
朝代：宋

有便勤相問，何時得近依。
詩搜腸藿瘦，字爲眼花肥。
雲遠心猶遠，春歸人未歸。
羨君牢閉戶，珍重白山衣。
次韻袁司理送行三首·其一
作者：陳著
朝代：宋

別友相逢情最好，相逢還別若爲情。
看君騰踏飛黄去，記取清鐙影裏盟。
次韻袁司理送行三首·其三
作者：陳著
朝代：宋

瀟灑秋光山水窟，木犀香底細評詩。
今朝携手明朝別，此會一生能幾時。
次韻袁司理送行三首·其二
作者：陳著
朝代：宋

陰六陽三天者定，重逢樽酒定何時。
但須別後頻相問，來往翔鴻各寄詩。
次韻西山寺主僧清月
作者：陳著
朝代：宋

高占古松閒，塵埃笑却還。
禪機參翠竹，詩價重青山。
長與雲分榻，時從鶴出關。
誰云寺門小，窮處足清閒。
次韻西山寺主清月
作者：陳著
朝代：宋

一居西崦一東溟，曠落乾坤本不扃。
古月淒涼惟有夢，清風來往了無形。
翩然好語真心白，中是當年□眼青。
握手笑談明日事，雪庭庭畔綠楊汀。
次韻觀弟避難
作者：陳著
朝代：宋

北風行黑殺，東南天柱折。
忠臣鋸解頭，文士刀抉舌。
我亦走危途，腥埃蒙面鐵。
攀緣極稜層，雙跟迸皴血。
山人邂逅驚，强顔取容悅。
班荆分菜糜，兒童笑流歠。
荼毒復荼毒，難說更難說。
十月初五夜，山林陰氣合。
骨肉復何之，無從知死活。
眼光射先廬，山人火烈烈。
虎狼相往來，左右無寸挾。
吞聲哭達旦，忽與妻孥接。
相持牽衣裳，透膚霜露浹。
何時是歸時，細思增鬰結。
且見脊令飛，繞樹日千匝。
次韻賦南山廣莫軒
作者：陳著
朝代：宋

洗眼來看廣莫詩，煙霏空翠雨微微。
四平地上一山起，獨拄天南羣望歸。
喬木不隨兵燄動，好雲時入寺門飛。
乾坤浩蕩難言處，猛拍闌干閣口機。
次韻趙孟益遊西山寺
作者：陳著
朝代：宋

佛何爲者占崔嵬，引得騷朋蹈險來。
洗鉢有泉披草見，入門無逕鑿巖開。
避人幽鳥毛生樣，守屋殘僧面死灰。
自是世閒心絕處，靈山無分莫徘徊。
次韻趙寄菴
作者：陳著
朝代：宋

家住黄沙綠水灣，功名土苴任天慳。
顧瞻宇宙驚多礙，收卷江湖憩一閒。
處子聲容心自鐵，太公年幾鬢纔斑。
老來難得重相見，明月清風處處山。
次韻趙景文見寄
作者：陳著
朝代：宋

十載扃門白髮翁，一絲飛毒忽纏胸。
浮雲隨讋驚雷散，躍鐵終逃劫火鎔。
尚有先廬供手實，幸叨儒籍免身傭。
關津本不征風月，來往何妨信一筇。
次韻趙景文見寄懷親
作者：陳著
朝代：宋

薄俗滔滔逐水流，誰能古道兩綢繆。
白雲終日靜相向，紫氣有時來更留。
啼鳥已呼春到了，醉馿曾記舊遊不。
山林樂事輸君早，未遇仙炊已轉頭。
次韻趙菊泉
作者：陳著
朝代：宋

世衰人物眇，猶見得閒平。
劫火詩書脈，春風杖履盟。
霏霏木屑話，淡淡菜羹情。
相對青鐙下，平生心事明。
次韻遊南山寺
作者：陳著
朝代：宋

紫蓋矗天開，更無山並來。
脚飛雲外去，眼到海東囘。
長嘯落林葉，新題淋壁苔。
茲遊亦奇絕，休惜醉徘徊。
次韻達觀弟送法椿長老入杭
作者：陳著
朝代：宋

與師交際狎，弟後我居前。
久憩上方閣，忽登西浙船。
翩然如過鶴，聽不到啼鵑。
心契無千里，詩盟終有緣。
次韻邑丞高潔堂任滿來辭
作者：陳著
朝代：宋

與雲遊戲佐棠陰，古道誰云不到今。
三載二松公事處，百年喬木世臣心。
夤緣肯及通家舊，饑餓何妨閉戶深。
公去那來遺愛在，老猶能聽晝簾琴。
次韻邑宰丁溉之點舟白杜
作者：陳著
朝代：宋

馬首爭迎我魯山，山邨風景趁詩還。
樵蘇飽暖烟千聚，鷗鷺平安淥幾灣。
似把宦榮拋度外，但收民喜上眉間。
作舟事業纔輕試，餘刃恢恢心自閒。
次韻邑宰徐何慊出示所作五首·其一
作者：陳著
朝代：宋

詩是天機不浪吟，自吟自正自規箴。
參成鳳詔經綸手，織得麟經筆削心。
宇宙中閒皆分事，雲霄高處是知音。
從來老練公名大，兩鬢何妨點雪侵。
次韻邑宰徐何慊出示所作五首·其三
作者：陳著
朝代：宋

嶔崟一嶺曉光寒，胸次乾坤本自寬。
高處何妨吞裏港，倦時渾欲隠中盤。
攢眉舊市誰安宅，加額殘民自擁鞍。
慈父母來千載遇，手將平易掃艱難。
次韻邑宰徐何慊出示所作五首·其二
作者：陳著
朝代：宋

誰其知我獨春秋，小試毫芒大用留。
二萬言書關社稷，八分地位傲公侯。
儒家本色饒青眼，仕路焦心早白頭。
笑殺庸人漫多事，包荒襟量自休休。
次韻邑宰徐何慊出示所作五首·其五
作者：陳著
朝代：宋

笠戰西風馬噴沙，帆檣迎浪舞神鴉。
調舟欲助江流柿，入海非求棗似瓜。
歸客迂尋桑社景，吟鞭香带木犀花。
行邊好語應聽得，秋月春風六萬家。
次韻邑宰徐何慊出示所作五首·其四
作者：陳著
朝代：宋

錦製丈高底怕傷，手揮煩熱坐清凉。
豁開心上平明鏡，看破人間戲散場。
縣裏方將客醉白，臺端只怕趣催黄。
梅花本是酸寒物，終累他年鐵石腸。
次韻邑宰徐何謙道中詠風雨中聞藕花香
作者：陳著
朝代：宋

眼空塵世粉紅嬌，看了濂溪興自饒。
風雨中閒曾著句，滿身身到慶登橋。
次韻里人紓憤
作者：陳著
朝代：宋

浮生分付四休休，自謂眉閒絕點愁。
鶴在雞羣空有志，鴻罹魚網莫抽頭。
妄災勿藥終須喜，坎難維心底用憂。
榮辱兩忘饒落魄，何妨痛飲學巢囚。
次韻長兒生日示諸弟
作者：陳著
朝代：宋

吾愛吾兒責望兒，終身實處看平時。
夫妻琴瑟方爲順，伯仲壎箎便是詩。
要向魯鄒中進步，先從曾閔上求知。
酒邊見汝傾心句，不覺摇頭笑脫頤。
次韻陳帥幹喜雨二首·其一
作者：陳著
朝代：宋

何事猶屯水與雷，夜看雲漢歎昭回。
五龍一日齊行雨，且莫嫌他欠早來。
次韻陳帥幹喜雨二首·其二
作者：陳著
朝代：宋

一雨何關百里雷，天心端爲衆心回。
閒時試向龍君覓，未必滂沱應手來。
次韻陳晟別瀹
作者：陳著
朝代：宋

世態悠悠合與分，人生總是一浮雲。
瘦□悽惻來東野，妙墨淋漓恍右軍。
棠嶠別時如夢寐，竹林何日共朝曛。
吾今耄矣雖多感，風月相期未厭聞。
次韻雪竇主同少野見寄
作者：陳著
朝代：宋

誰肯寄衰翁，當年應夢熊。
知心厪惠遠，載酒壽揚雄。
古道今猶在，清交老更豐。
和詩不盡意，極目萬山中。
次韻雪竇寺主僧炳同招遊山二首·其一
作者：陳著
朝代：宋

萬葉逢秋又纈斑，珠林錦鏡好追攀。
人生行樂非容易，本是閒人也未閒。
次韻雪竇寺主僧炳同招遊山二首·其二
作者：陳著
朝代：宋

飛下吟箋墨妙斑，空拳難對敵家攀。
肯分半榻清風況，翻怪詩來撓聒閒。
次韻雲岫偶成
作者：陳著
朝代：宋

偶來雲外見青山，有感人閒兩觸蠻。
誰識禪心夜來雨，西風喚起喜中嘆。
次韻鹿苑寺一覽閣主岳松澗送茶
作者：陳著
朝代：宋

鹿苑書來字字香，滿匳雀舌餉新嘗。
有時獨坐相思處，一鼎松風午韻長。
次韻黄子羽七十自嘆
作者：陳著
朝代：宋

棄瓢巢父固云稀，解印陶潛未是非。
風雨似知人世換，溪山自愛主翁歸。
時消孤悶有茶屋，天把獨醒存芰衣。
我亦歲寒松下草，相望百里借春暉。
次韻黄巖高志尹寄壽
作者：陳著
朝代：宋

冠屨天地間，車笠風雲從。
我行半東南，已復八十翁。
取友必端人，求我我蒙童。
初見老不化，宿學今何功。
萬丈委羽山，中有人中龍。
文氣蘇玉局，心事龐德公。
豈不願納交，誰與先爲容。
何物瀹小子，託根歲寒松。
寄我壽我詩，墨妙揚古風。
扇開眼眊矂，翼起身龍鍾。
要知片雲外，實共二浙東。
氣以類相應，面未心已同。
端如獲驪珠，不羨放鴿籠。
濫吹譜美莖，難報來施豐。
次韻黄虛谷
作者：陳著
朝代：宋

弓招消息下幽京，羣起張弮不受檠。
衰朽分爲林下物，英雄誰取彀中名。
坐看年少摶雙翼，爭把時銛驅五兵。
萬事要終方有見，休憑水到說渠成。
次韻黄長孺
作者：陳著
朝代：宋

人情相得古來難，肯溯溪山伴退閒。
瀟灑風流屏褥外，和平氣象瑟琴閒。
鵲巢自愛居南國，鶴帳從教怨北山。
只恐杜鵑聲夢裏，與君飛去又飛還。
次韻黄長孺
作者：陳著
朝代：宋

山谷忽精神，一番桃李新。
杯盤留話處，鐙火苟安人。
老去刻爲歲，醉來寒亦春。
催歸莫閒管，此處豈天津。
次韻黄長孺
作者：陳著
朝代：宋

玉潤深慚冰未清，午軒杯酒見人情。
艱難方識山林味，親戚還兼朋友盟。
安用白頭傷世變，又看黄葉報秋成。
羨君燕奉潘輿處，淡泊中閒禮樂聲。
次韻黄長孺別陳子得
作者：陳著
朝代：宋

兩閒何納納，長夜正漫漫。
感舊心猶熱，逢春眼自寒。
人情伐木宋，世變幻花韓。
寂寞衡茅下，從他作拙看。
次韻齡叟
作者：陳著
朝代：宋

儒酸自是分當窮，老退非干勢不容。
并日莫留饞半菽，餘生休說壽三松。
眼中落落同人少，脚底兢兢坎險重。
惟有靈山老吟友，暗中心事兩雲龍。
次韻齡叟招石秀叔
作者：陳著
朝代：宋

久知難久別，飛約到柴門。
喚起雨窗困，踏開嵐徑昏。
世情忙外看，交道淡中存。
何日巳公屋，新詩得共論。
次韻齡叟見寄
作者：陳著
朝代：宋

方外好交情，詩筒出醉屏。
清能濯驕暑，光欲掩常星。
自愧薄榆景，有生真草亭。
多年祇多感，岌岌舊門庭。
次黄長孺元夕韻
作者：陳著
朝代：宋

流俗誰知運會元，逢場作戲逐時論。
梅花簪燭行呼野，竹葉裝巾醉舞村。
幸是深山寬夜禁，苦無佳月破天昏。
鼇山盛事當年夢，老不禁寒早閉門。
正月二十四日到梅山二首·其一
作者：陳著
朝代：宋

困來禁不住，一動亦悠然。
家事青山外，春心白髮前。
逢人相問歲，爲客又開年。
得醉梅花下，何妨就石眠。
正月二十四日到梅山二首·其二
作者：陳著
朝代：宋

梅花草屋邊，好景得天然。
夢境閒爲上，歸途倦莫前。
無情推醉石，有分是流年。
已約重來日，白雲留醉眠。
正月二日游慈雲爲齡叟作
作者：陳著
朝代：宋

丹霞前，慈雲頂，兩壁相看蒼鐵冷。
春風秋月一逢迎，菜碗茶甌拍香鼎。
有時話到有處無，有時瞑到入禪定。
本來僧俗不相干，氣味投時堪雋永。
九年卓錫興百廢，誰與挽之欲去猛。
我年今已七十六，師五十二亦多病。
人生契合是因緣，臨老相分重悽哽。
東湖水寬萬頃烟，風波簸弄羲娥影。
西山有寺古佛境，啼鳥落花雲水靜。
醉中覶縷醒時語，師亦兩下如何領。
正月五日訪王韋軒知府東塢真詔道中
作者：陳著
朝代：宋

晴光欲雪做新元，訪舊西來第一番。
十五里行千曲路，兩三處見數家邨。
山培浮土爲田肉，澗束湍流有石痕。
安穩不知危世事，更從何處覓桃源。
正月四日到張車偶成
作者：陳著
朝代：宋

晴行半日到張車，石路崎嶇趁水斜。
一窟山中成草市，數株松下見梅花。
居民盡老他無事，就土爲生自有涯。
誰料如今同沸鼎，不時飛馬漲塵沙。
正月晦日與弟觀對酌
作者：陳著
朝代：宋

聚散等風沙，相知要當家。
弟兄窗下酒，世俗眼前花。
隠去方爲福，貧驅未有涯。
明朝吉凶事，分付與昏鴉。
歲首戒子到外家展駕寄內弟竺少博
作者：陳著
朝代：宋

古俗流傳重歲新，交相來往篤親親。
外家在望無十里，內表如今能幾人。
筋力難施身已老，形骸不索意方真。
兒曹能拜何妨遣，要使綢繆百世春。
段縣尉以兄約齋二詩求和因次韻
作者：陳著
朝代：宋

兄弟誰無仕宦情，約齋好處最分明。
自緣友□勤相遜，可是詩懷要獨清。
道義終身爲日用，功名外物等雲輕。
閉門見說都無事，教子詩書是治生。
水調歌頭
作者：陳著
朝代：宋

身到紫樞府，一蹴鳳池間。何妨到頭富貴，卻自戀家山。多少名韁利鎖，塵滿霜髯雪鬢，役役不知還。桃李競春事，坡菊自清閒。綠楊邊，門徑小，似僧關。吟情飲興相將，二十載優閒。無限功名事業，分付兒孫縱靶，青鏡盡朱顏。一語勸公酒，天下達尊三。
水調歌頭
作者：陳著
朝代：宋

風骨最魁岸，宇宙更寬平。□人皆道，天上南極壽星精。隨意後園花木，滿眼家山松竹，儘可適平生。門外底須問，好佔菊軒清。聽鄉評，義方訓，莫如兄。元方既玉就□，更要季方成。不使塵勞頓挫，他日功名入手，當不負椿庭。不見竇諫議，教子有餘榮。
江口偶成
作者：陳著
朝代：宋

出門何所適，欲見邵雲臺。
天氣晴相送，灘舟小易推。
坐恬時掬水，吟苦恰□梅。
舟子遥相問，江潮來未來。
江城子
作者：陳著
朝代：宋

中秋佳月最端圓。老痴頑。見多番。杯酒相延，今夕不應慳。殘雨如何妨樂事，聲淅淅，點斑斑。天應有意故遮闌。拍人間。等閒看。好處時光，須用著些難。直待黃昏風捲霽，金灩灩，玉團團。
江城子
作者：陳著
朝代：宋

人生難滿百年心。得分陰。勝千金。吹帽風流，時節又相尋。回首賜萸休說夢，真率具，自山林。逢迎一笑且開襟。酒頻斟。量猶禁。相勸相期，長健似如今。醉也從他兒女手，爭把菊，滿頭簪。
江城子
作者：陳著
朝代：宋

年年端午又今朝。鬢蕭蕭。思搖搖。應是南風，湘浦正波濤。千古獨醒魂在否，無處問，有誰招。何人簾幕倚蘭皋。看飛橈。奪高標。饒把笙歌，供笑醉陶陶。孤坐小窗香一篆，弦綠綺，鼓離騷。
江城子
作者：陳著
朝代：宋

籠街彈壓上元燈。滿瑤城。簇珠星。老矣如今，誰記舊來曾。眼底相逢惟有月，空對面，若為情。殘生消不盡齏莖。瘦稜稜。困騰騰。扶起眉間，杯酒酹寒檠。也為風光陪一笑，心下事，夢中驚。
江城子
作者：陳著
朝代：宋

紛紛都說會雙星。鵲橋成。鳳驂迎。風雨淒涼，何故鎖蒼冥。兒女空愁誰解意，須道我，試來聽。人間天上不同情。最無憑。是柔盟。應怪痴人，虛妄做浮生。正值樓臺多簇燕，教沒興，不開晴。
汪日賓真贊
作者：陳著
朝代：宋

詩書以沃其中兮，睟自盎乎吾之餘。
衣冠以正其外兮，儼自媚乎吾之初。
情周乎與物兮，於由由而介介。
義見乎應事兮，於膠膠而舒舒。
庶乎免於今之世兮，其將進於馬少游王彥方之徒與。
泊丈亭
作者：陳著
朝代：宋

丈亭亭下浦，艤棹又終朝。
船聚市聲雜，風生江氣驕。
茲行未百里，已涉第三潮。
去住向誰問，鷺飛雲影飄。
泌生日二首·其一
作者：陳著
朝代：宋

爲學須知次第功，四書爲本要精通。
不須妄起功名想，立得身時祿在中。
泌生日二首·其二
作者：陳著
朝代：宋

莧藜併日不充饑，玉女於成在此時。
道義於人堪雋永，膏粱從古豢愚癡。
洞仙歌
作者：陳著
朝代：宋

冰肌玉骨，自清涼無汗。雲影鬅鬙翠山遠。顫金蓮緩步，手託珠簾，風微透，扇底荷花香滿。歸簷雙飛燕，流盼消凝，微帶羞紅上嬌面。又還黃昏近，一片閒情，天涯去、雲也遮闌不斷。回首處、沈思夢時曾，對十二屏山，怕拈秦阮。
洞仙歌
作者：陳著
朝代：宋

冰肌玉骨，自清涼無汗，午夢醒來盼嬌滿。扇輕拈又放，淺炷蘭薰，微笑處、吹著菸絲散亂。涼亭還獨步，曾是憑闌，攜手心盟指雲漢。碧雲斜陽外，信有如今，音書杳、寸腸千轉。漫佇立、無言對荷花，看轉眼秋風，翠移紅換。
洞仙歌
作者：陳著
朝代：宋

清溪帶竹，竹外山光抱。新築渾如圖畫了。稱閒心、管領昨夜天風，吹送□，端的琅音恰到。誰知青雲上，鸞鳳翱翔，曾把功名試多少。到如今夢覺，佩著飛霞，渾家問、玉芝瑤草。試冷看、重門外如何，恁得似，壺中羽衣塵表。
浦城外界梨嶺西水碓頭阻雪三日
作者：陳著
朝代：宋

小小籃輿出遠林，南來長苦路崎嶔。
一千里外鄉山杳，十二月中風雪深。
清夜到家惟有夢，少年觸事易酸心。
須知行止元非我，陰六陽三古到今。
浪淘沙
作者：陳著
朝代：宋

年事夕陽紅。霜滿髯叢。摩挲蒼蘚石婆翁。能見幾人曾百歲，一笑書空。回首棣華中。消得春濃。平生心事兩惺憁。杖履相從須放密，山月溪風。
浪淘沙
作者：陳著
朝代：宋

春事紫和紅。蜂蝶爭叢。消磨多少看花翁。不用借他炊黍枕，何夢非空。茅屋菜畦中。村甕醅濃。醉時啼鳥喚惺憁。不道白頭添一歲，舞月歌風。
浪淘沙
作者：陳著
朝代：宋

有約泛溪篷。遊畫圖中。沙鷗引入翠重重。認取抱琴人住處，水淺山濃。一笑兩衰翁。莫惜從容。甕醅灰芋雪泥菘。直到梅花飛過也，桃李春風。
浪淘沙
作者：陳著
朝代：宋

窗影弄晴紅。歡笑成叢。一聲春困到衰翁。回首太平兒戲事，雨過雲空。人世暗塵中。如夢方濃。也須留取自惺憁。試問若教都困了，誰管春風。
浪淘沙
作者：陳著
朝代：宋

記得去年時。採菊東籬。眉間一笑捧花枝。說道願如花不老，交勸雙卮。又是菊花期。客況誰知。便無風雨也悽悽。白髮夫妻時節酒，堪幾參差。
浪淘沙
作者：陳著
朝代：宋

遲飯甑炊紅。青翦蔬叢。雞聲鄰里狎田翁。兵後故人能有幾，歲晚江空。誰信淡交中。依舊情濃。白頭青眼轉惺憁。相見莫教輕別去，負月孤風。
深兒歸自杭梅山弟有詩因次韻
作者：陳著
朝代：宋

兒歸喜欲泣，難說與他人。
老眼無湖海，初心有鬼神。
行將八十歲，別可又三春。
自信天堪靠，甯教做獨民。
深出贅歸省再往婦氏家
作者：陳著
朝代：宋

父子恩愛重，人生別離苦。
惟汝善事我，我亦深愛汝。
我年今七十，又有多病母。
出贅非汝心，事有難直取。
寸步安可離，而乃江山阻。
憶昨汝歸時，大暑走風雨。
身如出水荄，淋瀝带泥滷。
弱質又逃病，老懷方免慮。
胡爲有力者，夜半負篋去。
本自無完衣，轉使時赤露。
命窮不可醫，眉攢若爲訴。
我心愈惻惻，還送汝行路。
奈何其奈何，聽我細分付。
出入誰能無，歸期況堪數。
遠遊必有方，無愧聖人語。
得失亦何常，翕然雲散聚。
不見古君子，墮甑甯復顧。
賢哉汝婦翁，可以就規矩。
瑟琴相好合，更聞汝得婦。
足寬父母心，百里在庭戶。
謹勿困閒愁，宗事要擔負。
深瀹既聚用前韻示之併示姪溥
作者：陳著
朝代：宋

吾將語汝汝來前，勿聽吾言藐藐然。
君子最難端造處，人心易失本來天。
須知妻係家興廢，自有人分行醜妍。
三世一門詩禮在，莫教春意有窮年。
深自婦氏歸侍
作者：陳著
朝代：宋

我生貧非窮，有子環我膝。
深汝實居長，何可去頃刻。
顧從百里外，贅滯日復日。
事有不得已，我心常壹鬰。
昨朝烏鵲喜，夜得歸端的。
瀹洵急迎路，呼鐙走奴卒。
歸兒如猶子，先跳門限出。
女潤卧東牀，方困寒痰塞。
忽聞兄到家，夙恙一笑失。
骨肉恩愛重，此歸真藥石。
春風花氣香，今夕是何夕。
酌汝一杯酒，聽我言歷歷。
我老不任事，幹蠱汝宜力。
汝母且多病，佐饋婦之職。
三弟要讀書，惟汝身勵率。
妹笄何以嫁，汝亦當纖悉。
如此復如此，汝坐能安席。
汝今雖有婦，未歸未爲畢。
而況危亂世，離別重悽惻。
一家得團欒，荼苦甘于蜜。
歸來早歸來，我年七十一。
減字木蘭花
作者：陳著
朝代：宋

夜帆初上。準擬今朝過越上。及到今朝。卻被西風挫一潮。丈亭一處。要得縱觀贏得住。行止皆天。誰道人生客路難。
減字木蘭花
作者：陳著
朝代：宋

浮萍蹤跡。又作南東□□客。不奈秋陽。一似朱明赫赫光。驚雷叱雨。料是阿香憐逆旅。好個涼天。稱我前程步步便。
溪上墺
作者：陳著
朝代：宋

滿坡翠竹閒梅花，梅竹中閒住幾家。
本爲牛羊安著脚，近來狼虎肆磨牙。
青山綠水成烹鼎，白紙烏薪等撒沙。
邂逅老農聊慰勞，且隨時刻做生涯。
滿江紅
作者：陳著
朝代：宋

落枕鴻聲，龍山夢、驀然驚覺。還堪喜、木樨香底，鵲聲翻曉。弄雨未成霜意懶，望寒先怯山容老。最難逢、無一點西風，驚烏帽。竹葉酒，傾杯小。橙齏鱠，銀盆好。稱良辰歡宴，及今年少。須信從來黃菊壽，未應便放青霜惱。但看花、日日是重陽，金尊倒。
漁家傲
作者：陳著
朝代：宋

山弄夕輝眉淡掃。溪分新水支流小。醉夢風光凝望杳。雲樹繞。杜鵑怨處誰能曉。浮世悠悠波渺渺。蝸爭何事何時了。天為無情方不老。休苦惱。隨緣詩酒清閒好。
漁家傲
作者：陳著
朝代：宋

浪麥風微花霧掃。痕沙水淺溪橋小。屬玉雙雙飛杳杳。山寬繞。新晴繡得春分曉。獨立無言心事渺。曾將宇宙思量了。世變何涯人已老。休煩惱。林泉況味終須好。
無題
作者：陳著
朝代：宋

秋色薄山色，黄葉溪景瘠。
出門欲何之，失笑坐溪石。
冥鴻入層霄，感次萬里翼。
手中鐵拄杖，睨視難枉尺。
起舞衣袂揚，不借西風力。
浩浩天地閒，誰能省頭白。
無題
作者：陳著
朝代：宋

鏡中看青山，山色非塵寰。
月中看水光，全勝日中看。
山水本無改，所遇成異顔。
朝過齊王門，暮叩西秦關。
人生貴知己，不遇何不還。
了了心自定，我居山水閒。
燕餘寄月窗兄三首·其一
作者：陳著
朝代：宋

葉葉征衫來自東，相逢笑語竹窗中。
傍人底死催人去，細雨吹凉一夜風。
燕餘寄月窗兄三首·其三
作者：陳著
朝代：宋

昨夜還鄉已夕陽，夕陽今日已他鄉。
回頭咄咄相思語，準擬東風好送將。
燕餘寄月窗兄三首·其二
作者：陳著
朝代：宋

雨泣鐙花夜一更，醉中忘却語詩盟。
料應獨立南窗下，猛拍闌干萬斛情。
爲茂林老乘獨舟四句
作者：陳著
朝代：宋

海浪如山不著帆，任風吹去渺茫閒。
誰知緣法有到處，少茂林泊處深山。
爲齡叟作
作者：陳著
朝代：宋

多年坐鎮翠微西，鐘鼓聲中好品題。
見大不嫌山寺小，立高應笑世人低。
掃莓苔地皆新築，倚竹梅雲是退棲。
最與老天相狎處，無邊風月省提携。
王得淦招飲席上二首·其一
作者：陳著
朝代：宋

親戚疏疏已曉星，杯中滴滴是真情。
近來此酒誰家有，除却旗亭無笑聲。
王得淦招飲席上二首·其二
作者：陳著
朝代：宋

太史應須奏德星，老夫相與證高情。
杯盤楚楚饒詩興，寫出人閒淡處聲。
王得淦次子侑生日求詩
作者：陳著
朝代：宋

梅窗生得甯馨兒，乳腹方離氣已奇。
傅就外居來歲事，學從小入去年時。
擅三元美家誰繼，有二郎賢父自知。
可是耄夫虛贊祝，向來功業是人爲。
用前人代二子用前韻來謝韻
作者：陳著
朝代：宋

蒼蒼本無爲，烏兔爭飛馳。
今日爲何日，誰叩和與羲。
舉目萬感集，秋風黍離離。
人生能幾何，夢境蛛營絲。
或以烹自售，變詐如鞅斯。
或以舌交戰，縱橫如秦儀。
亦或事曠達，蛻形慕安期。
不則逃空虛，灰心從闍梨。
不曰古聖賢，自有天根基。
爲己非爲人，積學如積貲。
弗廢一日葺，庶幾百志熙。
世遠教法散，有識如退之。
試觀訓符讀，道義不以規。
貴賤何足云，而乃徒費辭。
進學以爲解，詩易分葩奇。
安貧以知命，妻兒任寒饑。
既而及行藝，顧欲中有司。
未忘功名徑，□□荆棘茨。
堂堂山斗望，爲論如彼卑。
吾師吾孔子，曾子而子思。
以至孟軻氏，四書炳蓍龜。
君家兩英嗣，珠璧光和隋。
元方知自力，閫奧次第窺。
既以習語話，行有向學時。
光陰電一抹，聖狂幾甚危。
百行孝爲本，氣下色愉怡。
極而察天地，造端自齊眉。
苦語贊義方，一洗時妝脂。
勉旃復勉旃，勿重老大悲。
還以自警省，就示吾諸兒。
用前人示諸兒韻
作者：陳著
朝代：宋

世事紛游塵，薄俗囂鬭鶉。
手足誰魯衛，肝膽多越秦。
獨君先君子，父事吾先人。
我得從之游，義與同胞鈞。
上而下四方，相依爲齒脣。
閒嘗道病殆，飲食藥餌親。
卓卓乎古道，難言但書紳。
今及其子交，知愛邁等倫。
不曰淡無味，如嗜千里蓴。
其子又其孫，秀異良可珍。
架有萬牙籤，膝間又循循。
功名特土苴，學術要深淳。
工夫入細處，力行自忱恂。
推而致廣大，直扶天地垠。
書積非易□，難欺是蒼旻。
不觀冬閉固，發爲青陽春。
因知栽者培，根本前人身。
萬事風絮盡，盛德修唯湮。
契稠無浪語，感舊還酸辛。
吾年七十近，不入時材掄。
眼昏惟內顧，遑知世妝新。
耳聾謝外聞，免飲聒者醇。
溪曲五畝園，安受閉戶貧。
蔬畦野草徑，月夕清風晨。
杖履携諸兒，俯仰時一巡。
殘息尚可延，何幸里有仁。
豈無泰交期，得輿展轉神。
遠業歸後主，我得爲天民。
用前韻似齡叟
作者：陳著
朝代：宋

早歲雄心撼不周，晚年歸契老禪遊。
肯除酒戒容元亮，欲答梅詩愧子由。
隠几雲山長在眼，出門風雪又回頭。
元宵有約慈雲閣，鐙火能無感舊愁。
用前韻呈曉邨
作者：陳著
朝代：宋

溪山兩相望，只隔五長亭。
一見坐聯日，高談氣拂星。
好賓知絡秀，兼僕困樵青。
此會受多益，歸途杖可銘。
用前韻答齡叟見寄
作者：陳著
朝代：宋

草堂存老我，茅屋著而翁。
門戶兩家異，溪山一趣同。
夜鑪榾柮火，春閣杏花風。
何惜盟吟社，浮塵付過鴻。
用前韻自述
作者：陳著
朝代：宋

憶昔微官玷瞽宗，歸來十載坐山窮。
有家却似髠頭釋，無齒真成吮乳翁。
□□□清秦吉了，餓猶未死信天公。
餘生趯趯只如此，看取東坡賦二蟲。
用前韻記夢中所感
作者：陳著
朝代：宋

風引歸舟遠翠蓬，轉頭三見柳花風。
傷心殆盡王摩詰，痛哭真成賈太中。
尚有鬼神知夜問，誰知兄弟坐天窮。
此時此意無人會，放讀離騷太乙東。
用前韻謝奉慈寺主僧居簡
作者：陳著
朝代：宋

人情相入處，春風與時雨。
詩來少陵歌，酒到淵明舞。
我窮適相似，肯爲黄金俯。
忍饑固其常，笑視京文武。
忽來方外餉，渾家飽炊午。
此是法喜供，非如乞字苦。
用前韻送酒與約齋
作者：陳著
朝代：宋

人生以類合，圓木不投方。
家話太平舊，山盟晚節香。
百罹心易足，一醉味何長。
但得靜中樂，邨邨皆洛陽。
用帥初韻謝其壽我之意
作者：陳著
朝代：宋

錦雲忽把老瞳遮，壽語何爲及我家。
怕說庚寅賦湘芷，漫書甲子譜陶花。
長途交騖鼠爲虎，孤迹偷生蛇放蟆。
人世到今何足問，桑榆況已日西斜。
用弟觀韻二首·其一
作者：陳著
朝代：宋

住世光陰曉日霜，浮生誰弱又誰强。
干戈時節貧差穩，詩禮人家話亦香。
何用移文來北隴，可能把酒博西凉。
妻無慍見兒堪教，門外從他沸一鐺。
用弟觀韻二首·其二
作者：陳著
朝代：宋

粉兒乳子等蓬麻，書種精神見始啞。
自分閒居培玉樹，無心勞役讖金沙。
如龍當有騰高日，何恙能侵積慶家。
乳哺薄乖隨勿藥，番成點浪□塗鴉。
用戴帥初韻寄孫常州
作者：陳著
朝代：宋

溪繞山圍楊柳遮，戰蝸國裏退閒家。
兒孫滿眼堂萬卷，賓客多賢館五花。
立脚東皋看倦鳥，回頭溫水笑跳蟆。
相知惟有詩相寄，便羽一封三印斜。
用梅山別諸賢韻
作者：陳著
朝代：宋

世變事難必，天倫愛自深。
醉醒皆外物，甘苦共初心。
倦翼山招返，寒林風爲吟。
何當長聚首，衰境況侵尋。
用梅山醉中韻三首·其一
作者：陳著
朝代：宋

一窗桃李夾垂楊，一卷離騷一炷香。
閉眼坐來開眼笑，到無言處是春光。
用梅山醉中韻三首·其三
作者：陳著
朝代：宋

吟搜菜味詩宜瘦，睡足花時夢亦香。
閒也曾忙老彭澤，存而無用古靈光。
用梅山醉中韻三首·其二
作者：陳著
朝代：宋

滿世楊花桃李妝，自家采采芷蘭香。
無從捉鼻如安石，相與齊眉有孟光。
用長兒韻謝黄長孺酒
作者：陳著
朝代：宋

薄俗方沈溺，親情自酌斟。
雨聲書屋冷，春意酒杯深。
危世不多話，醉中時一吟。
明年如老健，此會得重尋。
用長孺七夕韻
作者：陳著
朝代：宋

炳炳雙星從古然，滔滔多話到今傳。
渺茫河上曾無事，醉夢人閒自並緣。
妄不易祛姑立我，巧如可乞豈爲天。
癡兒甘受三年詐，獨有崔生此話賢。
甬東晚望
作者：陳著
朝代：宋

日落潮生水氣昏，回頭天際月如痕。
數聲寥落漁家笛，吹入蒹葭何處邨。
甲戌考類試院呈同官
作者：陳著
朝代：宋

天風吹散撲衣塵，奎壁光中預□文。
老眼可能私李豸，公朝正欲第劉蕡。
平生涇渭豈無見，暗室雷霆如有聞。
一雨快晴秋意好，預占太史奏祥雲。
甲申夏到杖錫憶戊寅秋同黄東發遊
作者：陳著
朝代：宋

布襪青鞋共踏雲，七年往事不堪論。
湖山宿草夢魂到，風雨秋鐙詩卷存。
後死猶能傳耆舊，平生相屬□兒孫。
老禪携手經行處，薄采芷蘭招楚原。
留前人處有感
作者：陳著
朝代：宋

友壻從來義斷金，舊春一別到如今。
琴幃絕奏香鐙冷，花圃猶荒風雨深。
三夜書窗同話古，十年人事百傷心。
杜鵑只管催歸去，不道□行有苦吟。
留稼山
作者：陳著
朝代：宋

山蕨如拳未有筋，溪魚子腹不生鱗。
明朝二味三杯酒，此意良真莫語人。
留范景山
作者：陳著
朝代：宋

滿天風雨作新正，下訪勞君一日程。
長揖不交隨俗禮，苦言惟有隔年情。
鐙生暈處醒相對，犬吠聲中心自驚。
人事難齊時事險，聚頭時節且遲行。
留范景山家聞夜警有作
作者：陳著
朝代：宋

鐙窗坐無寐，吾亦自憐吾。
活在虎狼窟，老猶風雨途。
世情多短氣，心事一長吁。
幸有秋成好，仍聞夜警呼。
留西山
作者：陳著
朝代：宋

老憊無如汗枕何，起看玉宇瀉銀河。
殘山賸水淒涼甚，明月清風感愴多。
無計閉門遮外事，真成開眼夢南柯。
坐來不覺東方白，又是餘生一夜過。
留西山
作者：陳著
朝代：宋

西崦已非舊，菴居猶自妍。
樹頭擎月直，山腹轉風圓。
閒坐忙塵外，清談濁酒邊。
悠悠一俯仰，今日是何年。
病起
作者：陳著
朝代：宋

西風喚起眼中仙，竹榻饒涼不愛眠。
數樹秋聲窗著雨，一簾山影屋浮煙。
案頭古帖無完紙，壁上焦琴不具絃。
小摘畦蔬炊脫粟，與妻閒話孟光賢。
癸未冬至後與妻對酌偶醉遂賦
作者：陳著
朝代：宋

買臣賣薪妻見棄，高鳳嗜學遭妻詈。
我窮到骨累百指，黎藿併日一髮氣。
妻自執爨謀餘生，諸兒忍寒結饑腸。
有時我癡笑問妻，妻亦笑答貧其常。
聽之不覺一絕倒，不謂此道君亦曉。
滿天地間皆浮塵，消磨不盡惟此道。
低頭拱手說與妻，孟光舉案與眉齊。
當時豈緣醉飽故，深遠滋味出鹽虀。
而況今日爲何日，我年今年已七十。
我妻之年雖少我，老心古道天與質。
偶然得醉平生歡，醉中寫與諸兒看。
人閒不必問貧富，須信關雎爲造端。
癸未生日書於本堂
作者：陳著
朝代：宋

與雲俱卷十年强，百短難醫獨命長。
自有青天看晚節，不將白髮換時妝。
田園活計雨聲好，湖海醒心山氣香。
得一日閒勝一歲，老來免得別思量。
登慈雲閣
作者：陳著
朝代：宋

徜徉古梵宮，如坐畫圖中。
峯礙半山日，閣來三面風。
靜觀知物變，老話入僧空。
莫訝攙門戶，吾今已禿翁。
登慈雲閣偶成三首·其一
作者：陳著
朝代：宋

五里晴行信一筇，入松迎面舊松風。
斜陽歸路樵漁笑，翁自何來半醉中。
登慈雲閣偶成三首·其三
作者：陳著
朝代：宋

行人笑我又偷閒，說與行人聽我言。
知得浮生皆定分，有誰教汝自煎煩。
登慈雲閣偶成三首·其二
作者：陳著
朝代：宋

悠悠雙鷺趁溪飛，欲带清風何處歸。
湖海近來難著脚，靈山深處自知機。
登慈雲閣示齡叟月嶠
作者：陳著
朝代：宋

人間何處無春風，春風好處山林中。
我與齡叟心事通，去年雪外來共松鑪紅。
梅花窗下今日還相逢，鏗然者誰敲竹筇。
吾友月嶠勤相從，拍手一笑意氣同。
各饌所有留從容，叢盤簇豆異味重。
傾壺倒榼新篘濃，瀹我以茶鼎之芳茸。
戰我以詩筆之銛鋒，浮生誰能百歲終。
世變翕忽雲飛空，烏輪無情已下舂。
白鳥翩翩投前峯，歸興浩浩舞而東，醉中無語可謝兩主翁。
白珽寄詩次韻見意
作者：陳著
朝代：宋

江干風雨別，君住我來回。
兩地夢相覓，十年書一來。
字參老未到，詩放晚唐開。
直要吟成史，掃清塵世埃。
盧竹溪得處士號邑尹有詩盧以其唱及其自和來求余次韻
作者：陳著
朝代：宋

夢破邯鄲百念齊，長汀西畔半分溪。
護符清出黄冠品，承命有加紫詔泥。
徑捷更誰疑晚節，山居有客侈新題。
老吾亦是三峯裔，何幸相逢有子兮。
看花吟
作者：陳著
朝代：宋

少陵野老老更癡，看花看開千萬枝。
安樂窩中打乖叟，看花只看半開時。
二賢看花各有意，我亦有意看離披。
紅飛換得綠陰出，瀟灑頗與老眼宜。
麥風揚塵野色秀，梅雨蒸葉香氣滋。
避人好鳥著巢穩，爭春蜂蝶今何之。
本來生意無間斷，靜看遊戲造物兒。
不觀聖人畫剝卦，剝窮於上復下隨。
嗟乎人事正如此，盛非終盛衰非衰。
衰盛相乘乃常理，盛不必喜衰奚悲。
誰知世情偏喜盛，我看花衰我自知。
真珠簾
作者：陳著
朝代：宋

如梅在壑清標格。襟懷好、又是融融春拍。鴛夢早驚飛，慣一窗岑寂。譜曲裁詩心自在，任雪月、風花需索。奇特。問生涯卻道，浮雲如得。回首門外黃塵，算何如、穩佔溪光山色。八百歲為期，卻十分才一。弟自高歌兒自舞，簇小小、榴花筵席。真率。鎮無妨歡醉，年年今日。
真珠簾
作者：陳著
朝代：宋

綸巾古貌塵寰表。風流處、別是英雄才調。胸次著乾坤，觸景皆詩料。金碧樓臺新築就，傍翠麓、旋添花草。仙棹。更逍遙來訪，十洲三島。遮眼富貴人多，算如公有子，人間應少。看膝下功名，共月林清皎。象簡緋袍親侍策，且勝賞、先春獨笑。都道。館中書就養，雲翹偕老。
真珠簾
作者：陳著
朝代：宋

閒居是念隨雲散。琴簾底、卻自平生心滿。百二十年期，笑道今才半。一味齏鹽清得瘦，婉娩似、梅花香晚。相伴。老霜松寧耐，溪山寒慣。探借十日前春，小杯盤、也做壽筵模範。繞膝舞斑衣，有酒從他勸。但任真來渾是處，夢不到、笙歌瑤燕。雙健。任旁人播盡，風流眉案。
真珠簾
作者：陳著
朝代：宋

青雲玉樹南薰扇。京華地、別是瀟湘圖展。茉莉芰荷香，拍滿笙簫院。雪藕盈盈歌嫋處，早已帶、秋聲悽怨。堪嘆。把時光輕靠，冰山一片。從古幻境如輪，問銅駝、應是多番曾見。誰把笛吹涼，總是腔新換。水枕風船空入夢，但極目、波流雲遠。消黯。更華林蟬咽，系人腸斷。
真珠簾
作者：陳著
朝代：宋

魚軒富貴人間少。那堪更、有子雍容廊廟。袞繡當斑衣，轉色難心小。手把乾坤重整頓，略□□、微生一笑。分曉。是慈闈心事，如今著到。簾幕早是寒生，又橙黃近也，菊花香了。已勸九霞觴，春意濃於酒。玉帶金魚歡舞處，更捷騎、紅塵峽□。知否。這花添錦上，年年重九。
石藏玉贊
作者：陳著
朝代：宋

天下之寶，惟玉爲最。
然不受觸，觸之則碎。
如何如何，可全其粹。
亦曰珍藏，光華自賁。
碶頭
作者：陳著
朝代：宋

篙師無力櫓聲柔，已分前途夜泊舟。
忽報西風吹柁尾，不須斜日到程頭。
示內
作者：陳著
朝代：宋

婚娶不在早，在此兩相宜。
豈得人無婦，能如子者誰。
科名圖我取，家務以身支。
要見看承處，頹然白髮時。
示姪泳求牡丹
作者：陳著
朝代：宋

見說東家有牡丹，有花欲覓數枝看。
若還溺愛慳分送，却與無花是一般。
示梅山弟八句
作者：陳著
朝代：宋

浮世蘧廬付一呀，詩書餘瀝子孫家。
兩池分受高低水，四岸量栽次第花。
笑傲溪山如故舊，招邀雲月共生涯。
相逢數酌春風酒，不信人間有戰蝸。
示王侑翁二首·其一
作者：陳著
朝代：宋

垂髫已解吟，髣髴學何陰。
暗動梅窗喜，遥傳桂種心。
染聲毋市井，近拙要山林。
耄矣不成句，中閒意自深。
示王侑翁二首·其二
作者：陳著
朝代：宋

碩果生機在，從他剝五陰。
南山四時面，殘屋百年心。
家薄有書種，客多成笑林。
要閒元自老，不在卜居深。
示都兒學書
作者：陳著
朝代：宋

都子方知硯石親，字雖小技盍留神。
魯公米帖猶存古，王氏蘭亭已失真。
莫事鋒鋩多巧銳，要令骨肉兩停勻。
中心端正手圓活，此外無方可教人。
祝英臺近
作者：陳著
朝代：宋

小盆池，新壓藕，翠蓋已擎雨。巧弄紅妝，明豔便能許。自憐華髮蕭蕭，風流無分，醉時眼、何妨偷覷。黯然佇。回首今是何時，逢花笑還語。夢裡西湖，雙落淚如縷。斜陽十里煙蕪，六橋風浪，有誰掉、採蓮舟去。
秋夜偶成
作者：陳著
朝代：宋

小築塵囂外，清標秋氣中。
荻花渾妒月，梧葉已嫌風。
釣箔驚簷馬，冊燈覓候蟲。
困來還倚竹，此意有誰同。
秋晚新晴
作者：陳著
朝代：宋

杖屨訪郊晴，秋光潑眼明。
溪痕經水沒，山面撥雲呈。
霞影收虹影，砧聲急雁聲。
芙蓉花在否，滑路倩人行。
竹窗兄因貓捕雞日囚夜縱有詩自憐因次韻
作者：陳著
朝代：宋

坎止流行不在人，人生只合任天真。
無聊句踐能興越，垂死范雎終相秦。
病足不妨登上衮，顰眉休復效東鄰。
竹窗悟得窮通理，雖致狸奴許自新。
笑笑一篇代簡答王之朝
作者：陳著
朝代：宋

□惠家獅兒，雪白真可取。
摩挲方脫懷，跳躍遍庭宇。
意在飽可饕，飼養如舊主。
無菜安有肉，無倉那得鼠。
怒眼如饑鷹，奮爪過虓虎。
撞破儲粟瓶，翻倒生魚釜。
謂可共淡薄，豈期遭慢侮。
今又餉修梅，驚走孩兒女。
筠籃未壁封，環哄爭起舞。
獰於猿狖攫，慕其螻蟻聚。
刑腥手濡血，漬蜜口流乳。
老齒本自疏，吞吮頗辛苦。
布衣惜如錦，□染濯不去。
非不知滋味，亦欲驕腸肚。
奈非素富貴，□舌崇貧□。
於我亦云厚，自料無報所。
聊以此爲祔，免得交□□。
平生相忘契，笑笑一掌拊。
答前人用前韻來謝
作者：陳著
朝代：宋

莊老是堪師，浮生何日期。
空將書拄腹，安得藥封脾。
年事老如我，歲寒交有誰。
偶然歸不去，又被若人知。
答吳棣窗
作者：陳著
朝代：宋

來訪在家僧，連牀坐夜鐙。
狂談拋玉麈，劇飲渴黄藤。
一見皆風月，相投不炭冰。
何當長作伴，山水足臨登。
答天甯寺僧宗芑用前韻來見
作者：陳著
朝代：宋

佳月好風天，詩來眼豁然。
定心生古韻，淡態洗春妍。
一面總如舊，五言相結緣。
尚能茅屋下，賸把巳公傳。
答妻姪趙良藩問學
作者：陳著
朝代：宋

藩兄欲學書，來問學何如。
孝悌爲根本，文章特緒餘。
答法椿長老口占
作者：陳著
朝代：宋

牀前何必問云何，霜頂誰將手自磨。
可是法身真有病，皺眉頭處爲人多。
答直學士院見訪
作者：陳著
朝代：宋

一春煙雨暗荆扉，繫馬憐君共落暉。
酒琖香風吹月桂，硯池清露滴酴醿。
水中郭索嗔皆是，屋上慈烏愛亦非。
天道不移人自異，紅塵飛上釣魚磯。
答眚醫王東林求□
作者：陳著
朝代：宋

我抱東林未見心，諸賢詩上見東林。
兩瞳不覺鍼鋒到，一瞬清風掃宿陰。
答范景山晝詩見意
作者：陳著
朝代：宋

綠陰門外漲黄塵，來往清風自可人。
契闊一尊鐙雨舊，平安數字麥寒春。
閒居有味何妨拙，古道無情却耐貧。
漠漠水雲山隔斷，何時王翰卜爲鄰。
筠溪八景詩·徐鳬蛟瀑
作者：陳著
朝代：宋

一流瀑瀉九重天，長挂如虹引洞仙。
巖壁鳬飛延歲月，石梁龍滾起雲烟。
滿山藥味增新色，夾岸桃花勝舊年。
愧我白頭登覽日，詠歸賡韻信多緣。
筠溪八景詩·旗臺勝境
作者：陳著
朝代：宋

□□□中不老方，石臺白戰幾多場。
登樓歡笑□□□，□□□□姓氏香。
雲擁貔貅天地謐，□□□□□□□。
□□□□□馮試，採取梅花插鬢芳。
筠溪八景詩·桃崖暄日
作者：陳著
朝代：宋

盛陽淑氣滿巖前，誤認仙桃開洞天。
根老種傳王母顆，花嬌色映武陵田。
輝增晴旭香盈袖，影落溪流錦障川。
幾度遊山偏著眼，世傳春信豈無緣。
筠溪八景詩·玉鷺迎暉
作者：陳著
朝代：宋

□□□□□□評，巖供詩料鷺飛形。
□□□□□□□，片片白雲兩翼輕。
渚水靜觀清且淺，蘆花□□□還興。
鳶魚活潑天空闊，信足長飛萬里程。
筠溪八景詩·穀岫陵雲
作者：陳著
朝代：宋

毓秀山根插翠峰，如陵如阜起嶐嵸。
堆高鹿苑沖銀漢，積擬鉅橋跨玉虹。
斂厚難輸王廩粟，歲豐長守大夫松。
乾坤種此昭宏德，陰濟鄉區皎髮翁。
筠溪八景詩·筆架文峰
作者：陳著
朝代：宋

巧奪西湖五姥峰，架中時見挂長虹。
近聯霞彩箋呈錦，遥對巖牙筆露蹤。
翰墨雲烟來璧水，丹青桃李出花叢。
恩承斗柄回春律，待詔東封陟泰嵸。
筠溪八景詩·設僧龍湫
作者：陳著
朝代：宋

金猊擅藝寶筵開，蓬海真僧駕霧來。
講透精光圖上點，默收塵火座閒埋。
鉢龍靜聽金風細，幢鶴驚聞唳月哀。
莫道洞深無興會，蓮花朵朵水晶臺。
筠溪八景詩·金雞報曙
作者：陳著
朝代：宋

千金鑠鑠獨文身，五德名標莫與羣。
振翼豈愁天色暝，曲頭如盼曙光新。
鳥穿竹韻窗談巧，風捲塵嵐士□勤。
□見雞人□□隴，漏殘驚起侍朝臣。
糖多令·唐多令
作者：陳著
朝代：宋

倦枕寄漁鄉。篷低被怯霜。月窺人、多少思量。自是欲眠眠不穩，禁聽得、雁聲雙。和夢早催行。歸來梅竹窗。小柴門、分破閒忙。翻笑白雲飛不定，諳得靜、憩詩床。
糖多令·唐多令
作者：陳著
朝代：宋

蟹熟暈橙霜。蛆浮染菊黃。淡交情、都沒炎涼。說道白頭難會面，留一日、醉中鄉。世事與輪行。時光逐寸量。任人間、濤海風航。拜了老龐歸去也，高著枕、臥南陽。
糖多令·唐多令
作者：陳著
朝代：宋

雁陣曉來霜。鴉村夕照黃。滿人間、風景淒涼。幸有菊窗堪一醉，爭又滯、水雲鄉。沽酒也三行。邀風與較量。便明朝、吹送歸航。趁得老盆新熟信，日日是、我重陽。
絕句
作者：陳著
朝代：宋

窗晴雨淋瀝，花空春寂寞。
夢回人不見，愁重酒消索。
綠萼梅歌
作者：陳著
朝代：宋

君不見宣和艮岳綠萼梅，百花魁中此爲魁。
絳霄燈火不終夕，剪爲荆薪燬爲灰。
又不見駐蹕錢塘開聚景，此梅又花天寵幸。
江神不才馬飛渡，踏碎禁地花無影。
兩地百五十年餘，花與國都相有無。
誰知造物不盡意，尚留人間一種癯。
山中佳人清似水，放開吟饕嚼花髓。
我未見花得見詩，見詩便與花相似。
且聞九月花已芳，奇觀到眼詩爲忙。
臘前年後是正候，忽爲秋光豈其常。
大庾嶺頭炎瘴地，年年早開不爲異。
四明相去數千里，不應早花亦如此。
吁嗟地氣如車輪，自南而北知幾春。
如今所見到草木，不獨飛鳥啼天津。
梅乎梅乎本清絕，花如白玉枝如鐵。
矯矯胡爲心亦隨，不念從前傲霜雪。
唐苑九月誇梨花，鶴林九月艷杜鵑。
我欲梅根一酹酒，謹勿與彼爭取非時妍。
綠陰
作者：陳著
朝代：宋

風枝雨葉漸成陰，掃退浮紅浪紫塵。
慚我老蒼留本色，安排晚景見新春。
綺羅香
作者：陳著
朝代：宋

嫋入風腔，清含露脈，聲在絲絲煙碧。破暑吹涼，天付弄嬌雙腋。似戀戀、舞翠纖腰，斷還續、忍相離拆。最歡時、微雨初晴，夕陽猶溼淡雲隔。新來多少愴感，心怕無情過馬，攀條驚著。夢裡妝臺，休說聽來曾昨。凝佇漫、番節笙音，暗自將、玉闌輕拍。問誰能、喚起陶潛，醉翁同賦卻。
綺羅香
作者：陳著
朝代：宋

障暑稠陰，梳涼細縷，□□□□□□。露腋玲瓏，多少鬧中幽趣。斷又續、可是無情，□相送、短長亭路。記春風、曾著鶯啼，便嬌那得嫋如許。知音人自暗省，凝睇青雲影裡，黃昏猶佇。一部笙𥱧，消得翠腰供舞。堪對景、翻入新妝，鬢影低、襯教眉嫵。試回頭、舊日章臺，怕聽聲咽處。
綺羅香
作者：陳著
朝代：宋

霽曉樓臺，斜陽渡口，涼腋新聲初到。占斷清陰，隨意自成宮調。看取次、顫引薰風，想無奈、露餐清飽。有時如、柔嫋𥱧絲，忽如笙咽轉嬌妙。誰知憂怨極處，輕把宮妝蛻了，飛吟枝杪。耳畔如今，悽感又添多少。愁緒正、縈繞妝臺，怎更禁、被他相惱。送殘音、立盡黃昏，月明深院悄。
續姪溥賞酴醿勸酒二首·其一
作者：陳著
朝代：宋

花有重開日，人無再少年。
相逢拌酩酊，何必備芳鮮。
續姪溥賞酴醿勸酒二首·其二
作者：陳著
朝代：宋

醉時愁亦樂，老去日如年。
慣見紅相別，欣逢綠又鮮。
翌日風雨再用韻
作者：陳著
朝代：宋

初心驥伏坊，活計蟻營房。
家與水雲遠，春方風月忙。
僧窗熟處穩，兒信狎來香。
去住底須問，悠悠何有鄉。
老興行慈雲醉中
作者：陳著
朝代：宋

梅花斕斑春漸芳，山弄晴色溪生光。
筍擔自隨信老步，一步一佇春意長。
路逢鄰叟笑謂我，鬚鬢皓矣脚尚强。
及今行樂刻當歲，莫學癡人無知死亦忙。
味哉此語舉手謝，乘興迤邐入寶坊。
住山老子拍手喜，翠微摇曳白鳥翔。
本來未有十日別，已似故知久別遇他鄉。
坐我以蒲團疊膝之榻，薰我以柏鼎醒心之香。
飽我以銀絲之餠長菜之饌，瀹我以石花之水申椒之湯。
世方慕羨黄粱枕，誰顧蕭颯芙蓉裳。
獨如羊棗昌歜嗜，要與古柏寒松蒼。
可但三宿桑下生恩愛，已是十年方外通肝腸。
疇昔盡隨電光一抹過，方來能有日晷幾寸量。
劃然長嘯出門去，弟遵吾前子扶傍。
慈雲信美非吾□，歸與歸與仰面天茫茫。
聞丹山主僧德周欲退慈雲主僧齡叟留此作
作者：陳著
朝代：宋

識破機關便出林，滿天劫火可能侵。
水流不去青山影，風與俱高白鶴心。
物外弟昆相契合，眼中世界幾浮沈。
是知處處虛西榻，難得慈雲一片陰。
聞伯求弟鞫獄明允今日行刑而雪應祈喜而賦詩
作者：陳著
朝代：宋

敕香勤雪未如期，誰信沈冤在獄扉。
玉闕曉俞三覆奏，瑶妃夜剪六花飛。
從知刑罰分明處，最係天人感應機。
喜極吾家有宣靜，眼中瓊樹轉光輝。
聞剡人望回
作者：陳著
朝代：宋

跋涉山程往又還，老懷不是愛遊山。
爲聞父老勤相送，立滿溪頭幾日閒。
聞杜鵑
作者：陳著
朝代：宋

帝魂舊話是耶非，知得安危動處幾。
自出蜀啼隨地氣，直過洛去洩天機。
春風萬古此心在，雲樹千山何日歸。
聽到如今轉難聽，恨無雙翼與俱飛。
聞樊桂卿初歸自鏡湖寄之
作者：陳著
朝代：宋

短世淵明醉，長愁子美歌。
高情誰復爾，久別公如何。
淡月初出浦，好風來颺蓑。
買田滄海上，耕亦不須多。
聞狀元是少年
作者：陳著
朝代：宋

聞說三魁是少年，世閒何必歎才難。
我生亦是奇男子，莫作時人一例看。
聞西兵復至又爲逃隠計二首·其一
作者：陳著
朝代：宋

千邨奔走浪塵沙，又報西兵沸鼓笳。
厄會有誰知死所，危途無處問生涯。
孤鐙閉戶一山雨，遠夢當書三處家。
最怕入深饑莫忍，難逢流水出胡麻。
聞西兵復至又爲逃隠計二首·其二
作者：陳著
朝代：宋

軍屯多似撒星沙，夜月猶聞奏月笳。
尚有空囊隨杜甫，幸無複壁累王涯。
草根木實逃生飯，石室泥龕到處家。
天下蒼生是誰誤，當年悔不壞庭麻。
聞鶑
作者：陳著
朝代：宋

當年百囀建章宮，調入新詩麗曲中。
老耳如今聽不入，爲誰猶自咽東風。
脾疼大作
作者：陳著
朝代：宋

夜來宿痼起心脾，輾轉無眠不自支。
水鳥信天那得飽，河魚作祟却乘饑。
苦無藥力課神效，爛煮菜根爲善醫。
造物怕生安樂病，時將疼痛玉吾衰。
脾疼大作
作者：陳著
朝代：宋

頭童面菜色，七十八年閒。
聊把吟移病，何曾笑答閒。
老妻愁日計，弱子怯時艱。
此意有誰會，門前溪與山。
臨行別單景山
作者：陳著
朝代：宋

我衰已分龜頭縮，君健方知鶴翅掀。
早韭晚菘冬芋栗，尚能時節候高軒。
自金陵趨行都過顧城湖三十里水光接天但風逆不可帆午閒到銀林登陸雨作
作者：陳著
朝代：宋

船路連朝天逆吹，今朝登陸雨相隨。
自緣寒素例難阻，非爲老蒼私控持。
山色青青無世變，梅花皎皎是心知。
眼前有景足消遣，到闕何妨數日遲。
至直學士院樊伯撝家
作者：陳著
朝代：宋

遠樹晴堪數，孤雲暝欲遮。
自憐江海迹，能到友生家。
落日明江色，輕風動麥花。
相看吾鬢白，不必問年華。
與內姪汪景淵西窗小酌
作者：陳著
朝代：宋

窗下綢繆處，尊中感愴初。
難危親話重，修阻見時疏。
老別堪三載，交談勝百書。
溪山已非昔，爾後更何如。
與具氏子書中
作者：陳著
朝代：宋

柴門任風開閉，茅屋盡日虛閒。
補揍粗茶淡飯，報答流水青山。
與前人對酌醉中
作者：陳著
朝代：宋

天寬地闊無拘嫌，日往月來無留淹。
有興一日是一日，賞心樂事古難兼。
我貧到底君不問，君自與我相嬉恬。
安知朝夕不自給，有酒須與我共酣。
窗前有菊相色向，採掇爲我苦中甜。
老妻在傍發一噱，謂雖謔浪意自嚴。
想見古來聖賢酒無量，千瓢百榼非傷廉。
回頭笑謂安得此，但與劉伶阮嗣宗後佳話添。
與單君範坐凝光亭
作者：陳著
朝代：宋

危世見交情，相逢坐小亭。
平看二麥秀，虛受萬山青。
往事酒俱醉，可人詩自醒。
悠悠一俯仰，白鳥入冥冥。
與天甯寺主僧雲岫對坐偶成
作者：陳著
朝代：宋

瀟瀟風雨裏，得得又開門。
兩榻蕙蘭壁，半檐花竹邨。
鳴蛙藏綠暗，歸翼带黄昏。
此景少人會，相看付不言。
與延慶老若圭游雪竇杖錫二首·其一
作者：陳著
朝代：宋

坐斷青蓮七寶池，又携鐵錫踏嶔崎。
一千丈雪與心照，二十里雲隨步飛。
崖壁遍留吟墨迹，樵芻爭看袒紅衣。
山林湖海本無二，處處風光屬指揮。
與延慶老若圭游雪竇杖錫二首·其二
作者：陳著
朝代：宋

有意西遊萬玉峯，往來何事太怱怱。
知心能幾片雲外，回首應多明月中。
爭供粟泥懷太白，終留梨實待興公。
從今若枉詩相問，我住丹霞水竹叢。
與弟姪觀小圃梅花二首·其一
作者：陳著
朝代：宋

看花須看未開時，到七分開看已遲。
前輩詠梅多此意，水邊竹外兩三枝。
與弟姪觀小圃梅花二首·其二
作者：陳著
朝代：宋

是則看花要及時，看花到實不妨遲。
前賢亦有留佳句，綠葉成陰子滿枝。
與弟觀姪津哭伯求弟道茅山泊東林寺坐雨
作者：陳著
朝代：宋

西來本自趁晴天，雨卧東林日似年。
百念已成沈水石，一行真坐逆灘船。
何妨華鄂添詩集，暫與闍黎結飯緣。
决意明朝向東去，山堂未到已潸然。
與徐國英坐西窗渴睡中得四句
作者：陳著
朝代：宋

古語相宜數日陪，西風未放木犀開。
子方興盡欲歸去，小雨又從溪外來。
與西寺月石橋二首·其一
作者：陳著
朝代：宋

脊梁硬豎支撐佛，心地平鋪濟渡人。
不比天台無用物，祇將奇險誑愚民。
與西寺月石橋二首·其二
作者：陳著
朝代：宋

相逢相約到雲閒，欲往從人却又還。
留取有餘無盡意，眼中處處見西山。
與齡叟
作者：陳著
朝代：宋

幾年西崦寺，門蘚路交藤。
龍象開禪席，鐘魚張法鐙。
領徒耕趁雨，對客句裁冰。
我亦相忘者，慈雲得屢登。
良月二十一日郡庠置酒爐亭勞余出山且取子美何時一樽酒重與細論文分韻賦詩韻不以及就成十絕·其一
作者：陳著
朝代：宋

人生朝陽露，物變水上波。
茫茫宇宙閒，如此道義何。
良月二十一日郡庠置酒爐亭勞余出山且取子美何時一樽酒重與細論文分韻賦詩韻不以及就成十絕·其一〇
作者：陳著
朝代：宋

江湖寬相容，風馬留更勤。
襄陽或可傳，北山若爲文。
良月二十一日郡庠置酒爐亭勞余出山且取子美何時一樽酒重與細論文分韻賦詩韻不以及就成十絕·其七
作者：陳著
朝代：宋

草木味自同，樽酒歡相與。
舊夢忽以醒，恍不知何所。
良月二十一日郡庠置酒爐亭勞余出山且取子美何時一樽酒重與細論文分韻賦詩韻不以及就成十絕·其三
作者：陳著
朝代：宋

知心不用多，流俗未易一。
相逢輒矛盾，方信有膠漆。
良月二十一日郡庠置酒爐亭勞余出山且取子美何時一樽酒重與細論文分韻賦詩韻不以及就成十絕·其九
作者：陳著
朝代：宋

鳶魚自飛躍，烏兔自追奔。
中有古道在，難與時情論。
良月二十一日郡庠置酒爐亭勞余出山且取子美何時一樽酒重與細論文分韻賦詩韻不以及就成十絕·其二
作者：陳著
朝代：宋

蘭菊不競芳，鴻燕各有時。
可以人不如，大哉義曰隨。
良月二十一日郡庠置酒爐亭勞余出山且取子美何時一樽酒重與細論文分韻賦詩韻不以及就成十絕·其五
作者：陳著
朝代：宋

書窗二尺檠，爐亭一樽酒。
別去七十年，此樂重回首。
良月二十一日郡庠置酒爐亭勞余出山且取子美何時一樽酒重與細論文分韻賦詩韻不以及就成十絕·其八
作者：陳著
朝代：宋

四座同寮賢，一和長官契。
樂極忘主賓，論到貫麤細。
良月二十一日郡庠置酒爐亭勞余出山且取子美何時一樽酒重與細論文分韻賦詩韻不以及就成十絕·其六
作者：陳著
朝代：宋

爾來魯泮新，快覩戴席重。
下舂分尺光，乃與此際逢。
良月二十一日郡庠置酒爐亭勞余出山且取子美何時一樽酒重與細論文分韻賦詩韻不以及就成十絕·其四
作者：陳著
朝代：宋

蒲葵裁成扇，癭木斲爲樽。
自是山林物，不入紈綺門。
范公亭歸途
作者：陳著
朝代：宋

客窗連日雨，晨發趁晴光。
禿鬢去秋老，倦心愁路長。
終須山坐靜，有感水流忙。
更有難言處，乾坤事渺茫。
萬壽寺主僧圓鑑留酒醉中
作者：陳著
朝代：宋

人世一漚浮，時光如瞬流。
相違十年久，偶見兩心稠。
法嗣驚初意，香厨出異羞。
那知年到此，不枉少遲留。
董伯和竹溪寓居
作者：陳著
朝代：宋

三井西邊十畝坡，與雲盤礴傲羲娥。
危時自說昇平話，險地今爲安樂窩。
魚鼈收溪供草酌，竹松臨戶當花窠。
故園臺榭姑蘇問，萬事從來蟻一柯。
董君藻之子時修隨其師戴時可來見八句勉之
作者：陳著
朝代：宋

分明眉目綠雙丫，意氣融融十歲華。
若要終身行路正，須防小學入門差。
人心不古皆流俗，師範如今獨當家。
八十老翁無長語，九經中有好生涯。
蒙齋習菴皆有詩在慈雲閣沈端憲又有記文刻石因成二絕·其一
作者：陳著
朝代：宋

習老蒙翁兩達尊，借他僧偈說慈雲。
一番入寺一感愴，細讀古碑端憲文。
蒙齋習菴皆有詩在慈雲閣沈端憲又有記文刻石因成二絕·其二
作者：陳著
朝代：宋

景照堂中憩佛騷，闌干憑處接雲高。
賦詩時會苦吟甫，破約難留嗜酒陶。
蔡峰似徐鱗卿
作者：陳著
朝代：宋

老去襟懷得喪齊，東風吹煖送行藜。
羣山捧谷雲居下，一嶺分疆水向西。
有路不來多事馬，滿邨交唱太平雞。
主人九十清談健，樽酒流連日又低。
薇山處過番石渡遭渡子無禮傷臂因韻二首·其一
作者：陳著
朝代：宋

卧如龍奮亮當貴，射可猿通廣欲飛。
誰料舟人爲敵國，祇應山鳥怪儒衣。
薇山處過番石渡遭渡子無禮傷臂因韻二首·其二
作者：陳著
朝代：宋

唾來不拭如師德，怒至無遷學子顔。
淺眼方知有滄海，惡聲甯復到薇山。
虞美人
作者：陳著
朝代：宋

故園處處都荒雨。寂寞蝸書戶。人間春事杏桃花。獨有詩人依舊、菊為家。老來猶解高叉手。遙上花前壽。華顛無分插花枝。乞取霜根風月、送將歸。
蝶戀花
作者：陳著
朝代：宋

世變無情風挾雨。長夜漫漫，何日開晴午。白髮蕭疏驚歲序。兒嬉漫說重重午。粒啄偷生如搏黍。過計何須，負郭多南畝。曾著宮衣沾雨露。如今掩袂悲湘浦。
行路易送陳晟謀仕
作者：陳著
朝代：宋

行路易，行路易，方寸中閒是天地。
詩書能生萬里翼，一出門外風雲起。
彼水馬兒如江河，彼醯雞輩知甕耳。
汝今此行有足行，我爲之喜非徒喜。
先生在前充安公，後學在側太初子。
如舟順流帆佐使，如轅欲南車有指。
有文舉表人已羨，入夫子門誰敢議。
機會來時非偶然，功名發軔斯可矣。
豈知我，猶望汝，謙以養高勿自高，虛以求是勿自是。
覓慈湖，拜象山，不見了翁愧程氏。
終爲巍巍大儒宗，可是錄錄常流士。
自顧衰景薄下舂，聊寫苦語累行李。
行路易，行路易，易處有難從此始，試深思之有餘味。
行香子
作者：陳著
朝代：宋

吾輩麼麼。休嘆蹉跎。得閒時、且逐時過。人間名利，都是浮華。但退如進，失如得，少如多。誰信生來，從發尖磨。到如今、方見霜涯。算天亦自，無奈吾何。是飢能忍，寒能耐，老能歌。
西上罕嶺
作者：陳著
朝代：宋

此去向南西，山高山復低。
不逢清話客，已覺倦扶藜。
西江月
作者：陳著
朝代：宋

寶瑟屏金深深處，斑衣簫玉香中。人生二美古難逢。杏苑今朝喜共。一霎豆花新雨，半簾梧葉清風。年年此景綠尊同。笑指南山稱頌。
西江月
作者：陳著
朝代：宋

當此朱炎火日，恨無玉骨冰肌。問來思欲動涼颸。寶箑荷君相遺。如鐵又添顏甲，報瓊難續聲詩。願言長在奉揚時。似恁團圞到底。
西江月
作者：陳著
朝代：宋

簫玉和鳴雲裡，綵衣娛舞風前。好從龜鶴問長年。看取蟠桃結遍。事業都隨今定，兒孫也靠心傳。隱耕窗下腹便便。相去神仙不遠。
西江月
作者：陳著
朝代：宋

老去坐來睡重，病多吟得詩慳。有時忽自拍闌干。一點心隨天遠。柳絮飛從何處，鶯聲啼破空山。春風依舊滿人間。不奈雙顰閒管。
西江月
作者：陳著
朝代：宋

華胄銀青氣脈，仙風斑白鬚眉。兒孫玉雪滿庭幃。家慶人間難比。浮世事等雲過，平生心有天知。舉杯相約小春時。歲歲梅花裡醉。
西江月
作者：陳著
朝代：宋

錢影何曾過眼，筆頭那肯虧心。系門瘦馬影沈沈。夜柝不驚春枕。一去輕如蕉夢，三鄉都是棠陰。等閒換取印黃金。催上雲程新任。（缺詞文）
西渡堰呈孫古巖朝奉
作者：陳著
朝代：宋

行計又怱怱，投西一短篷。
上河平岸水，暮雨打頭風。
得飯已昏後，無眠到夜中。
哦詩欠佳句，爲報古巖翁。
西窗與弟姪戴時芳酌酒
作者：陳著
朝代：宋

一檐晴色好相陪，可意人能幾度來。
便覺酒香隨意動，共將書氣拓塵開。
有生盍作無生看，未晚何妨到晚回。
安得分時皆是趣，停雲歸鳥亦悠哉。
見童志道舊居已非有感
作者：陳著
朝代：宋

人亡屋亦非，世事已堪悲。
遺樹老於我，故山春爲誰。
論文歸一夢，閉眼立多時。
默默無言處，東風知不知。
見雪
作者：陳著
朝代：宋

馮夷老手妙莊嚴，一色工夫一夜添。
統捲山河還太極，平拋珠玉到窮閻。
瘦吟相諗梅寒苦，渴飲何妨秫凍甜。
黄竹方哀糴方湧，幸猶三白是豐占。
解剡回家過陳公嶺
作者：陳著
朝代：宋

漫仕當閒遊，歸程更自留。
嶺高雲送脚，路險石垂頭。
家近聽鄉語，山分認水流。
溪橋聊小憩，雙鷺去悠悠。
解剡孝嘉道中答溪民羣來遮轎問新知縣如何二首并寄李宰·其一
作者：陳著
朝代：宋

水淺山深土半沙，刀耕火種做生涯。
今年水旱那堪說，存得妻兒能幾家。
解剡孝嘉道中答溪民羣來遮轎問新知縣如何二首并寄李宰·其二
作者：陳著
朝代：宋

新知縣是舊官員，說與田家汝有緣。
安穩過冬耘二麥，明年纔勝似今年。
訪趙景文不值
作者：陳著
朝代：宋

見了西山歎復歌，老天元不奈人何。
一身死護松楸活，滿眼生來蘭玉多。
忍處要如頑鐵石，平生能定惡風波。
世閒終有安時節，細把林泉歲月磨。
詠不開牡丹
作者：陳著
朝代：宋

一種仙根自洛陽，春深何事不花生。
芳心未必全羞澀，猶恨東風用力輕。
詠孫常州飛蓬亭
作者：陳著
朝代：宋

藕花池上竹梅陰，一艤中閒用意深。
畫舫規模供燕適，虛舟世界看浮沉。
快風未信千帆福，逆水難憑百丈心。
惟有此蓬飛已定，更無驚浪怒濤侵。
詠鷺
作者：陳著
朝代：宋

玉雪毛衣□□□，平生慣弄碧潺潺。
春風喚起雙飛興，不得魚蝦也入山。
試墨三首·其一
作者：陳著
朝代：宋

元圭珍重鎮書房，紫石磨來滃墨香。
老去苦無閒著述，以分寸計□時長。
試墨三首·其三
作者：陳著
朝代：宋

兔毫染上何妨淺，蟬翼寫來可放輕。
爲愛淡中多醖藉，却嫌濃處太分明。
試墨三首·其二
作者：陳著
朝代：宋

墨卿與我是相投，了得時需便罷休。
不見江南井中藏，只爲相國寺門留。
詩似來石門同少野
作者：陳著
朝代：宋

出林危世是亨途，道眼相逢菜味腴。
愈契大顛非爲佛，坡知老印本來儒。
携晴雪瀑藤花路，話舊青鐙柏子廬。
萬事已拋松枕外，不妨姓字落江湖。
詩寄趙九新娶
作者：陳著
朝代：宋

風擺柳梢雲未乾，癡雲妒日正嬌寒。
偎香公子新鴛侶，那肯興心客路難。
詩送讀易堂張碧窗之揚
作者：陳著
朝代：宋

占得資身話柄高，六鼇島上足逍遥。
南風又送飛霞佩，北道相期明月橋。
要坐虎皮專說易，肯携鳳侶共吹簫。
此行直上青霄去，不比閑纏鶴背腰。
謝前人
作者：陳著
朝代：宋

意行非夙盟，一見眼雙青。
款接生如熟，高談醉易醒。
夜牀清老夢，晨粥洗餘腥。
須踐楊梅約，重來水月亭。
謝前人留宿飲食
作者：陳著
朝代：宋

芒屩東歸日已斜，故人留滯豈來嗟。
數杯爛醉饑時藥，一枕熟眠安處家。
湖海友朋多宿草，乾坤今古一風花。
但將無事看時事，來往溪山詩未涯。
謝單景山載酒同賞牡丹過燕餘
作者：陳著
朝代：宋

珍重提樽過小園，更呼貴客到樽前。
教人鐙下看顔色，知得浮生一夢然。
謝國英送苦筍
作者：陳著
朝代：宋

直節見初茁，苦心甘自珍。
紛紛夏籜中，獨養歲寒身。
遣送從山西，衝破赤日塵。
揖入生菜筵，氣味酷相親。
譬之美人拳，彼獨爲何人。
謝居簡送茶麵
作者：陳著
朝代：宋

銀絲餠熟筍供臛，玉糝羹香茶嗽芽。
食粥案頭添雅供，不知此味更誰家。
謝戴時芳惠物
作者：陳著
朝代：宋

蟻綠浮香雪外春，錦翰飛動玉芝新。
山人已約餐松柏，此餽應知是獲麟。
謝王景之用前韻見寄
作者：陳著
朝代：宋

詩卷舞西風，翩然入眼中。
健回追電馬，清落唳霜鴻。
遺我寶吳縞，逢人稱相紅。
但存山上果，誰道剝爲窮。
謝童志道書
作者：陳著
朝代：宋

相逢一歲一開懷，不奈怱怱兩望賒。
緘口已生愁裏棘，共鐙空結夢中花。
芳林丹桂君須折，厄閏黄楊我自嗟。
猶喜鄮峯雲一葉，故教風裏到天涯。
謝紹興石梅癯遺本堂二篆書
作者：陳著
朝代：宋

飛下雲閒玉筯書，忽如夢覺揖梅癯。
古來髓脈今誰識，稱得山中老餓夫。
謝趙菊泉來會於范曉邨家
作者：陳著
朝代：宋

虎林唐姥嶺，牛淖范公亭。
不是義高古，誰能行戴星。
開尊春酒赤，對榻夜鐙青。
說到閒關處，令人心有銘。
謝雲岫重五送酒糭
作者：陳著
朝代：宋

金黍瓊漿忽到前，方知相近弔湘天。
客中寂寞堪騷屈，暖熟風光出老禪。
賀新郎
作者：陳著
朝代：宋

北馬飛江過。畫圖中、花城柳郭，萬摧千挫。羌管直驚猿鶴夢，愁得千山翠鎖。有多少、風餐雨臥。回首西湖空濺淚，醉沈沈、輕擲金甌破。平地浪，如何嚲。君家志氣從來大。舞藍袍、牽絲幕外，肯饒他個。誰料腥埃妨闊步，孤瘦依然故我。待天有情時須可。且佔雪溪清絕處，看精神、全是梅花做。嫌暖飽，耐寒餓。
賈養晦以其父叔厚所賦臨清亭詩求和因用韻寄題
作者：陳著
朝代：宋

湖邊小築扁臨清，眼力高人巧思營。
再世規模爲日久，一區光景得天成。
兒孫受用功名外，朋友過從水□情。
我亦要投瀟灑約，恨無鶴骨駕雲輕。
賞轉官毬花酒邊分韻得剪字
作者：陳著
朝代：宋

天機地軸隨時轉，萬物生生就裁剪。
庭前一種可人花，獨殿春深交夏淺。
團團自是渾沌胎，皎皎不事兒女婉。
照見胸中本色正，洗盡世上芳容靦。
我來把酒笑問花，花爲我開恐非便。
意將遜歸金谷園，不則直進玉華苑。
庶幾異質逢異顧，百卉千葩羞著面。
花不解答我已醉，醉夢恍與花神見。
若曰幸自託君家，朝夕安知有貧賤。
香何用多無眩鬻，靜與誰爭却悠遠。
紛紛桃李吾輿臺，只許雪裏梅同傳。
富貴自有富貴花，强顔諂事非其願。
妄人或呼轉官毬，正欲馮君力辭免。
胡爲亦動流俗心，忽向醉中遭發遣。
跫然而喜豁然醒，前言戲耳起舞花前心服善。
賡吳竹修雪詩二首·其一
作者：陳著
朝代：宋

寒勒銀河不放流，幻飛六出眩人眸。
誰知青女老成手，自媚玄冥冬盡頭。
積峻便如羣玉府，遇□還作□毛毬。
西湖西畔孤山上，欲訪梅花有路不。
賡吳竹修雪詩二首·其二
作者：陳著
朝代：宋

天將潔白洗紛華，誰識人閒有嘆嗟。
馿子已無詩客路，羔兒偏屬武流家。
驚心玉樹傷遺曲，回首瓊林憶賜花。
畢竟紛紛總成幻，抱琴無語剡溪涯。
賦樓提幹古檜因贈其之官
作者：陳著
朝代：宋

我行晝錦坊，老檜欺眼碧。
樛枝巧相扶，衆星拱月璧。
人力固有待，面勢本天則。
愛益雨露深，風霜莫能賊。
維黄楊州公，好此如好德。
千金買歸家，與德共封植。
秀出攻媿齋，管領無媿色。
立朝大節成，有詩見胸臆。
三世傳到君，培養當益力。
不墜先正心，是乃子孫職。
君今西入官，此樹留鄉國。
看君德日進，此樹日滋息。
他日成名歸，相對兩奇特。
賦胡貴常所寓西樓
作者：陳著
朝代：宋

早挾台山紫翠光，來棲高處足徜徉。
浮雲相伴身爲客，落月應同夢到鄉。
雁笛入聯饒獨唱，鳳簫在袖待雙翔。
拍懷湖海何妨共，倘許扶携上大牀。
賦虛谷黄子羽所藏吳山西墨蘭三章·其一
作者：陳著
朝代：宋

虛谷兮委蛇，雲英英兮日遲遲。
繁陰兮土滋，蘭之生兮彼桃李其安知。
賦虛谷黄子羽所藏吳山西墨蘭三章·其三
作者：陳著
朝代：宋

虛谷兮泬寥，霜雪降兮風蕭蕭。
榮華兮飄摇，蘭之全兮清寂寂而彌高。
賦虛谷黄子羽所藏吳山西墨蘭三章·其二
作者：陳著
朝代：宋

虛谷兮明陽，紛百草兮樹千章。
馨香兮自將，蘭之有兮何蕙茝之敢芳。
賦陳子得書樓
作者：陳著
朝代：宋

危樓得地著身安，冬日烘檐夏氣寒。
木末清風平與接，山中本色晚宜看。
課兒勤讀書充架，留客高談袖滿闌。
門外流渠源水活，不妨時濯自吾冠。
贈僧仁澤邂逅以數語
作者：陳著
朝代：宋

溫溫白玉璞，楚楚秋蘭香。
胡爲乎此中，紙帳柏子房。
詩書豈不仁，宿念落渺茫。
況有白渺親，朝露爭餘光。
時復一回首，雲飛青天長。
人生能幾何，世事那能量。
不觀身上衣，昔緇今已黄。
我亦何心者，邂逅成感傷。
颯然清風來，欲言言已忘。
贈平原師妙覺歸溫州
作者：陳著
朝代：宋

喝破炎塵一錫飛，迂程千里訪衰遲。
袖中明月無時價，面上清風似故知。
契順何求惟勇義，參寥欲去且談詩。
便應立脚五山頂，未死相聞倘有期。
贈弟觀之王傳心館數語送行
作者：陳著
朝代：宋

今日爲何日，風雨春寒癡。
吾心方惻惻，門外剝啄誰。
謂我欲見兄，迎面三吁嘻。
出語復梗塞，書擔行有期。
豈不懷室家，將以療我饑。
平生手足誼，奈何忽違離。
執手因與言，吾道其果非。
達則仕行志，窮則爲人師。
去家二舍近，非是天一涯。
行矣汝其勉，第問歸何時。
久而俛首答，身如馬受羈。
去住不在我，此況誰得知。
吾年七十四，疾病常乘衰。
汝年亦五十，半髮成雪絲。
年事俱至此，時光去如飛。
紫荆次第花，鳴雁□相歸。
觸目成感慨，贈別難爲辭。
但聞主人賢，安心免相思。
明朝溪亭酒，爲我酌一卮。
贈東隠小師林復祖
作者：陳著
朝代：宋

萬木彫零獨有松，雪霜風裏幾春冬。
須知受變方成物，直上雲霄舞翠龍。
贈舒亦山入越
作者：陳著
朝代：宋

危世無山林，頹俗無門戶。
彼美詩書身，悠然自爲趣。
揚揚飛霞珮，清風導前路。
借問欲何之，謂我稽山去。
秦風白雲曉，禹穴蒼烟暮。
平生礧磈懷，高吟弔千古。
茲行良不惡，欲贈無他語。
如逢梅市仙，試與謀出處。
贈茅意山主簿
作者：陳著
朝代：宋

旅鎖傾城慰寂寥，詩篇到眼見賢勞。
三年鸞鳳風聲好，萬里驊騮地步高。
贈薛總管棄官從□
作者：陳著
朝代：宋

壯年自下退工夫，看破人閒戲劇圖。
靈運在家心已放，知章還里計非迂。
梅花夢好拋鴛侶，蕙帳閒多引鶴雛。
湖海風波任澎湃，白雲飛處結屠蘇。
贈袁杰入越
作者：陳著
朝代：宋

綠髮紅顔玉雪膚，南風吹送上雲衢。
平生師友相從去，本色功名一笑圖。
庠校元非餬口地，詩書却是護身符。
頹波世事那堪說，要見人閒有丈夫。
贈趙月堂
作者：陳著
朝代：宋

乾坤慘淡真愁絕，民物傷殘欲活難。
說相說醫當及此，區區衰病不須看。
贈郡經歷韓君美
作者：陳著
朝代：宋

易爲六經彝訓祖，詩關萬里風化機。
周孔派外誰復得，商賜言後知者誰。
穿鑿簸弄到今日，家自爲詩人自易。
數不及理數亦妄，吟而無用吟何益。
京房輩，晚唐詩，悖謬之渠漓之靡。
雖不能爲本真累，能誤來者滔滔地。
鄞幕多緣奎壁照，鐵做脊梁主公道。
有時發經本旨坐虎皮，有時續古正音斥蟬噪。
老夫耄矣不出山，宿學已墮寒灰閒。
卓哉斯文有可宗，身雖不前心已攀。
二松主人忽傳意，謂曾齒及窮姓字。
生來欠識韓荆州，我亦自分陳無己。
此心胡爲乎來哉，清風明月肝膽開。
滿天下是可爲事，終歸敏手經綸才。
人文所以經天地，直須掀揭山火賁。
民事所以壽根本，要使人人歌既醉。
自顧光陰迫下舂，猶欲拭目儒術功。
不能頌泰交於風雲之表，亦可歌豐年於畎畝之中。
贈醫相者趙月堂
作者：陳著
朝代：宋

維摩居士病不起，却向方丈說法無一事。
此證何證無實證，針灸湯藥所不治。
子房狀貌如婦人，及到籌帷决勝無比倫。
此相何相無實相，骨骼毛顔不足論。
我雖不能學居士，逢人笑語中痛痞。
我雖不能如子房，崢嶸自在虛皮裏。
落魄道人趙月堂，挾醫與相走四方。
肘後有方千金良，眼中有電千里光。
自謂無病不可藥，不知我病不在脈。
自謂無人不可相，正恐我形難摸索。
去年相訪無一辭，忽焉而去豈其欺。
今年重來又默默，問之不答惟求詩。
汝袖醫手緘相口，却要我開詩口落汝手。
一詩贈行聊爾爾，要見我證我相三年後。
贈陸可復西遊
作者：陳著
朝代：宋

梅弄疏花近黓天，摇摇征旆浙西船。
江湖闊處多奇遇，風月初心及少年。
莫向晚唐中入局，須從老杜上加鞭。
耄夫拙語幾乎駡，免示他人作怪傳。
贈黄長孺奉母還家
作者：陳著
朝代：宋

潘御迓從靈緒鄉，簫吟歡動喜還堂。
詩書餘澤心猶古，桃李春風話亦香。
卜築已投山契合，奉甘先與菜商量。
行邊好語須聽取，去却來時後會長。
贊前人第四子良漢周歲
作者：陳著
朝代：宋

昨見初綳浴露兒，如今又滿一年期。
山林深處壽高木，薇蕨清風生瑞芝。
試取印來知異日，能將字認已多時。
諸郎自是詩書種，嫡出源源分外奇。
贊王來山愛竹祠前枯竹再生
作者：陳著
朝代：宋

清護祠香立翠寒，誰知活處發霜痕。
生生與善相爲脈，節節是仁皆可根。
方信虛中涵造化，何妨直下長兒孫。
更須就此封培去，千畝成陰百世門。
贊齡叟留東隠二首·其一
作者：陳著
朝代：宋

纔出家來恩愛輕，師於東隠却關情。
一盂菜飯留分與，方信空門有弟兄。
贊齡叟留東隠二首·其二
作者：陳著
朝代：宋

一片丹山雲出山，慈雲高處共清閒。
春風輕借吹噓力，出本無心也會還。
趙月堂來問比日何似答曰
作者：陳著
朝代：宋

欲死不死命相若，此心何心誰得知。
湖海逢人借問我，爲說如醉如盲癡。
趙氏樓偶成
作者：陳著
朝代：宋

過耳南宮捷奏鈴，功名宿夢頓呼醒。
清風席上龜占古，細雨樓頭鵲語靈。
袖裏瓌文珍白璧，眼中霜穎銳青萍。
問津當繼宣和躅，要得人言更妙齡。
踏莎行
作者：陳著
朝代：宋

杏苑長春，椿姿耐老。畫堂琴幌融融調。生涯分付寧馨兒，西園手種閒花草。露浴明河，風浮素顥。桂花著蕊今年早。佳佔端的在孫枝，明年壽席唲嘔笑。
踏莎行
作者：陳著
朝代：宋

豆雨空晴，桂花風靜。碧虛飛上圓明鏡。誰能喚起禿翁吟，祗應笑得嫦娥醒。可奈良宵，不堪殘境。強拚一醉偷光景。夜涼漸攪雪霜心，昏眵猶認山河影。
載酒過俞叔可運幹夜話
作者：陳著
朝代：宋

晴邊杖屨學偷閒，十里溪山送入檐。
門外方爭危處路，竹閒自下舊時簾。
數杯同醉寒時煖，一枕高眠苦後甜。
何幸詩壇有盟主，狎相來往亦何嫌。
送丹山主者周東隠
作者：陳著
朝代：宋

飛來峯頭飛鐵錫，一坐八載丹霞岑。
山林成陰饕眼淺，議論近古咻機深。
白雲泊對不留迹，明月行空是歸心。
可無坡翁挽戒老，試聽重新鐘鼓音。
送兒沆再之台學併似許梧山張在軒
作者：陳著
朝代：宋

學古入官非易事，同寅協恭第一義。
昨汝行矣重吾憂，今吾聞之爲汝喜。
有如此廣文先生，真所謂法家拂士。
寄聲忽到我，用情應爲汝。
我欲謝之難爲語，汝其聽之告以意。
古天台，多士類，文有風檣陣馬之奇，氣有霜林老鶻之鷙。
鎮之以靜重，行之以平易。
艱難見初心，苦淡得真味。
人謂著脚危於淵，我知進德此其地。
汝不見范文正公家書片幅戒子姪，有事只與同官議。
又不見歐陽朋黨一論質鬼神，同道相益乃君子。
送兒沆再之婺
作者：陳著
朝代：宋

父母生汝期望汝，地闊天寬從著步。
霜葉飛紅橙橘黄，一笠西風正宜路。
送汝出門不肯行，低頭進前出苦語。
雙親雖安身已高，菽水爲歡盍朝暮。
夏初奉命見兩山，往還恨不身生羽。
如今又爲千里行，直是戀慕難輕去。
有不忍聽手撫背，至哉天理人倫處。
我豈欲汝寸步離，事有乘機恐差誤。
晚年正欲汝有成，此行倘與心相副。
皺皮瘦骨便精神，當爲汝喜非汝懼。
不妨安穩趁前程，但及梅花時歸學萊舞。